qundao/data-zh-poetry huggingface dataset:
雨中杨蓉初同年许亭史孝廉史筱园茂才复邀出游自双塔寺折至娑罗冈望海子不见逐登西城拓边楼归饮于海心寺属予先唱
作者：宋湘
朝代：清
体裁：古风

山川有纡折，天地随方圆。但以此处观，而谓彼处然。譬如隘伯夷，将疑惠不贤。朝昏幻晴雨，楼阁殊云烟。伹以一日观，而谓百日然。譬如瘦飞燕，将疑环不妍。吾友二三子，好奇全其天。百日不出游，一游日当千。前日雨出游，今雨游更坚。随山必万转，临水亦百沿。各骋寸碧目，共耸高吟肩。初循双塔寺，即蹑娑罗巅。濛濛但一气，万屋相钩连。始信昆明旗，犹似汉时关。老兵尔何来，太平归种田。相逢话时雨，指点青绵绵。问言翠海子，答我有无间。君从瀛洲来，看烂三神山。何须复问此，垂首我无言。回眸顾太华，却在西城偏。登楼岂王粲，筹笔思当年。武侯亦何在，莽荡边无边。风云起感慨，日月瞻回旋。遂指海心寺，来参玉版禅。到门薝卜气，落眼茭芦渊。荷花明瑟瑟，荷叶还钱钱。客忽何所思，客忽何所言。袖中一管笔，咄咄抽毫颠。相持不敢发，旌旗佛鬼仙。浇我玻瓈春，濯我珍珠泉。心怯仗瞻大，赤手先一鞭。跳荡出风雨，嘈杂争管弦。请君和此曲，我醉方欲眠。
雨夜一首索和甫绣子和
作者：宋湘
朝代：清
体裁：古风

深灯浸虚堂，冷雨溜枯井。兀坐撚髭须，自笑自顾影。四海寄一身，远近理亦等。问客夫何为，振裘不得领。呼马为马鸣，呼牛应牛请。不惠亦不夷，不醉亦不醒。得酒辄饮之，诗来答以顷。妻子且不知，况乃蜗角顶。岁月去堂堂，百年来鼎鼎。幽忧亦何来，寺钟发西岭。挑灯受雨声，呼奴注残茗。作诗欲报谁，寄之萍与梗。
雪堂招集赠大守周梧庭同年
作者：宋湘
朝代：清
体裁：五言律诗

问讯东坡宅，言传有雪堂。浪花翻户白，暑雨到阶凉。旧侣逢潇洒，清歌托慨慷。相看并华发，相惜水云乡。
雪霁一首
作者：宋湘
朝代：清
体裁：古风

一雀下檐际，不鸣而目营。数雀又来上，啾啾相语声。可知连日雪，守冻忍饥情。庭前数种花，低昂复纵横。呼奴扶其头，正直无危倾。冬雪既大好，春雪非天刑。黾勉补人事，百物还其生。莫唱空仓雀，使我心怦怦。
雪霁即句
作者：宋湘
朝代：清
体裁：七言律诗

夜半嘈嘈风四鸣，晓寒殊重夜寒轻。何人看雪句先得，到我开门天始晴。山影压城无远近，月光照海此分明。閒居自喜稀来往，小扫槐根买酒行。
雪霏即句
作者：宋湘
朝代：清

夜半嘈嘈风四鸣，晓寒殊重夜寒轻。何人看雪句先得，到我开门天始晴。山影压城无远近，月光照海此分明。闲居自喜稀来往，小扫槐根买酒行。
霍光·其一
作者：宋湘
朝代：清
体裁：七言绝句

武帝何曾误托人，昭宣之际大将军。请君再画麒麟阁，问有谁当柱石勋。
霍光·其二
作者：宋湘
朝代：清
体裁：七言绝句

盛满功名处大难，老臣原是旧心肝。到头显禹云山事，洒血千家掩泪看。
青溪
作者：宋湘
朝代：清
体裁：五言律诗

溪小通孤棹，崖横受众篙。鬼头山岌岌，之字水嘈嘈。雨色旌旂落，人声草木高。客行聊自慰，江海有惊涛。
韩信·其一
作者：宋湘
朝代：清
体裁：七言绝句

拜将坛前野草花，钓鱼矶上烂云霞。王孙如此不归去，望断西风漂母家。
韩信·其二
作者：宋湘
朝代：清
体裁：七言绝句

长乐钟声不可闻，万家营冢未归魂。可怜并力收齐赵，只了平生一饭恩。
韩歆
作者：宋湘
朝代：清
体裁：七言绝句

不过閒翻陇蜀书，指天画地意何如。平心自问人臣礼，漫道朝廷诏责疏。
韩江楼题壁
作者：宋湘
朝代：清
体裁：五言律诗

十丈扶云石，三盘俯水楼。时常千树雨，日夜一江流。有客来吹笛，看山不转头。独怜僧茗意，留啸海天秋。
韩江舟中
作者：宋湘
朝代：清
体裁：五言律诗

海色荒荒合，江流淰淰阴。到州潮势阔，入夜斗光深。问水思蛟鳄，怀人感古今。当时韩刺史，植橡几成林。
项羽
作者：宋湘
朝代：清
体裁：七言绝句

天遣驱除借楚兵，百家守冢故人情。不消幽咽乌江水，十二陵边春草生。
题东坡笠屐图
作者：宋湘
朝代：清
体裁：古风

笠屐之外是须眉，须眉之外又是谁。人识百东坡是一，不识东坡并无一。此是东坡笠屐禅，请参此屐并此笠。
题云台二十八将后·其一
作者：宋湘
朝代：清
体裁：七言绝句

天上星辰不可知，人间赤伏中兴期。飞腾河北风云合，想见龙吟大野时。
题云台二十八将后·其三
作者：宋湘
朝代：清
体裁：七言绝句

不羡封侯羡太平，九重春殿有欢声。邓家博士马家尉，齐上萧王万寿觥。
题云台二十八将后·其二
作者：宋湘
朝代：清
体裁：七言绝句

群力应难仰汉高，完名都得似萧曹。君恩自较西京厚，臣节原无故将豪。
题云台二十八将后·其五
作者：宋湘
朝代：清
体裁：七言绝句

蜩鸣汤沸满尘埃，共命龙蛇首重回。有志竟成肝胆痛，功名都带血痕来。
题云台二十八将后·其四
作者：宋湘
朝代：清
体裁：七言绝句

归第家家一幅巾，子孙福禄世无伦。画工惨澹经营处，独有来岑两恨人。
题何相文罗浮面壁图
作者：宋湘
朝代：清
体裁：古风

天上玉京不可留，人间何处寻瀛洲。青山白云不归去，红尘滚滚埋人头。闻君昨日画罗浮，同君今日话罗浮。大海中间峰四百，古来栖者皆仙俦。大石楼，小石楼，铁桥天风泉响流。梅花不开村酒愁，鲍姑葛令相唱酬。蝴蝶飞何高，五色雀何求。夜半见日出，澒洞何悠悠。近闻新宫亦寂寞，东坡过去经千秋。君今思归归果不，草铭群仙清骨遒。此皆下笔一敌万，当年与我争王侯。君倘见之与绸缪，为言我亦归乎休。留我五色芝，缝我五月裘。白石须烂煮，棋局随意投。灵运何人空比侔，成佛生天吾不忧。但有未了诗千首，酒千瓯。再向人间住几日，蒲团一具从君游。归乎哉，从君游。石坛枕虎，碧涧驯虬。头陀磐响，浪子场收。君不见人间风人间雨，人间风雨非罗浮。
题兰·其一
作者：宋湘
朝代：清
体裁：七言绝句

楚山无语楚江长，留得骚人一瓣香。风雨劝君多拂拭，世间萧艾易披猖。
题兰·其二
作者：宋湘
朝代：清
体裁：七言绝句

此花应悔入离骚，自佩灵均郁不消。今日天涯随地有，十分香处却难描。
题叶东卿所藏青羊宫流传万里桥西一草堂砚
作者：宋湘
朝代：清
体裁：七言律诗

万里桥西一草堂，谁知香火附青羊。记从奉使窥沙碧，曾与同人煮笋香。壁上已无金简字，邻家犹有藓花床。摩挲此片流传砚，药裹书签感慨长。
题吴子野黄山旧舫图·其一
作者：宋湘
朝代：清
体裁：七言绝句

何年流水出人间，带出閒云总未还。多谢山头双白鹤，松门终岁不曾关。
题吴子野黄山旧舫图·其二
作者：宋湘
朝代：清
体裁：七言绝句

白发红尘话酒垆，青山何处是天都。人生多少回头事，只博丹青一幅图。
题徐星溪总戎春波洗砚图·其一
作者：宋湘
朝代：清
体裁：七言绝句

一别骎骎三十年，侧闻人海扫风烟。忠臣孝子平生语，可记长安四月天。
题徐星溪总戎春波洗砚图·其二
作者：宋湘
朝代：清
体裁：七言绝句

更说年来大作书，摩崖惊座近今无。要知勒石燕然意，尽在春波洗砚图。
题慈竹长春图为赵篴楼前辈
作者：宋湘
朝代：清
体裁：古风

去日不可留，白云山上头。此日足可惜，月光见颜色。颜色如月光，相望天一方。望而不见儿心伤。当时西风尚如许，何况西风苦吹雨，儿欲言之不能语。不能语，心断绝，白杨萧萧四野雪。何以云，何以月。昔日忘忧花，今成杜鹃血。天地无情焉可说。君不见图中之竹长青青，竹上之泪终不灭。
题方有堂方伯诗卷
作者：宋湘
朝代：清
体裁：古风

留侯状貌如好女，淮阴怯弱生可怜。项羽拔山气盖世，当年封酌高谈天。一别六载不得见，得读新诗如对面。对面叱咤风云生，似与成皋汉王战。吁嗟邺下曹刘死，四海何人鏖一矢，壁上之观吾老矣。
题族兄府和先生画像
作者：宋湘
朝代：清
体裁：四言诗

予与先生，昔同一塾。予不甚学，先生勤读。予与先生，昔同一衿。予窃一官，先生在林。予敬先生，如敬严师。先生不知，予自知之。予知予狂，敬先生庄。予知予戏，敬先生粹。先生喜我，谓我有成。小子狂简，必荣其名。匪名之荣，在保其名。昨奉赐书，绻绻畴昔。一话一言，证此心迹。予愧先生，无以副之。不如先生，经师人师。为善于乡，其久必昌。为善于家，其久必华。白头弟兄，孰谀孰誇。有行可书，有文可诵。成均大名，毋曰未用。前奉赐书，报予画像。久未报书，属予鞅掌。昨日立春，万里怀人。再拜寄此，以代寿樽。
题昆明池大观楼壁二首·其一
作者：宋湘
朝代：清
体裁：七言律诗

江山到处我题诗，况是登楼放眼时。此水自从闻汉帝，昔人谁实见滇池。碧鸡金马今黄土，段诏蒙酋古覆棋。欲唱竹枝三百首，遍传骑象戴花儿。
题昆明池大观楼壁二首·其二
作者：宋湘
朝代：清
体裁：七言律诗

空翠波光入酒杯，天风环佩亦仙才。杜陵眼老旌旗失，蛮徼云深关塞开。万里星辰依北极，百年草木上春台。君看一带山河影，浩荡蓬壶月照来。
题李海帆海上钓鳌图
作者：宋湘
朝代：清
体裁：古风

持竿东海，吹衣天风。无人到处，扶桑初红。六鳌来不来，吾将挈尔而西，挈尔而东。尔有戴山大力立极功。吾家谪仙去既久，鳌乎鳌乎，吾钓不多逢。
题桂香冬同年过雁楼卷子楼藏米襄阳书天衣怀禅师碑墨迹中有雁过长空影沈寒水水无留影之心雁无遗踪之意之语取以名其楼云·其三
作者：宋湘
朝代：清
体裁：七言绝句

水无留影雁无踪，米老英光亦偶逢。稽首皈依稽首赞，满楼明月一声钟。
题桂香冬同年过雁楼卷子楼藏米襄阳书天衣怀禅师碑墨迹中有雁过长空影沈寒水水无留影之心雁无遗踪之意之语取以名其楼云·其二
作者：宋湘
朝代：清
体裁：七言绝句

叫贼还应手托开，向前搊定亦何哉。天寒桶堕通身汗，古佛怀公去问来。
题椒畦长卷山水仍用前韵
作者：宋湘
朝代：清
体裁：古风

放笔亦缩笔，水银泼地孔。放为不可收，缩为殷然动。作山山争深，作水水角重。中间忽平衍，欢喜失惶恐。笔法本古人，墨气自一种。想君未伸纸，春茗拆几笼。意得风雨交，掷笔自矜宠。年来隔山海，饭力可犹勇。
题泗洲塔
作者：宋湘
朝代：清
体裁：五言绝句

此塔立此湖，此湖泄其大。塔影落湖中，塔气出天外。
题渔洋先生煮泉图
作者：宋湘
朝代：清
体裁：古风

国初称诗坛，渔洋起山左。主盟四十年，有似中流柁。味外别酸咸，宗风皈淡沱。本之严沧浪，奉以佛正果。意取救淫哇，于义亦自可。因思古风骚，流别日以夥。时运正或变，人事洪亦琐。丈夫自刚健，好女宜婀娜。当其赴敌场，焉能巧笑瑳。效颦固失人，学步乃非我。所以三百篇，无邪一语裹。此图谁所为，灵山得豁閜。七十二名泉，煎之一活火。发兴既潇洒，位置亦帖妥。将非辨淄渑，从此解缰锁。借问头戴笠，可真山饭颗。我生百年后，未许末席坐。披图陈此词，窗西凉月堕。汲泉定何处，添薪吾亦颇。
题王椒畦所赠小幅山水
作者：宋湘
朝代：清
体裁：古风

缩地作山水，笔力塞无孔。无孔出有孔，泉树声齐动。泉树亦不动，满山风雨重。风雨亦不重，山中人自恐。昆山王夫子，我友第一种。平生所为文，天地入一笼。此其画赠我，自云加意宠。题画如题人，此笔那不勇。
题画美人睡起三首
作者：宋湘
朝代：清

看看一意慵，宵中疑被酒。下床不唤人，钗子枕前后。帘钩簌簌鸣，衣带纤纤弄。想是寻不来，分明有残梦。开落瓶上花，消息炉中火。犹怜初睡时，添香理花朵。
题画美人睡起三首·其一
作者：宋湘
朝代：清

看看一意慵，宵中疑被酒。下床不唤人，钗子枕前后。
题画美人睡起三首·其三
作者：宋湘
朝代：清

开落瓶上花，消息炉中火。犹怜初睡时，添香理花朵。
题画美人睡起三首·其二
作者：宋湘
朝代：清

帘钩簌簌鸣，衣带纤纤弄。想是寻不来，分明有残梦。
题福泉先生十二云石之室
作者：宋湘
朝代：清
体裁：古风

十二云石来何自，一屋只贮石十二。十二石都无姓名，一石一石尽风致。一石瘦耸神丈人，一石权奇心性真。一石七孔八窍明，一石骨肉肌理匀。五石六石古文字，七石八石今罍樽。其馀四石亦蕴藉，似曾相识商山村。福泉先生无世氛，心有岩壑头冠巾。归来掩关兀对坐，自笑陪佛堪称尊。朝来折柬走报我，导我梦踏巫山云。壶中九华吾所闻，安得真到玉女洗头盆。吁嗟乎，安得真到玉女洗头盆，明日幅巾来叩门。
题赵象庵舍人菊隐图·其一
作者：宋湘
朝代：清
体裁：五言律诗

难怪中书隐，中书隐亦良。酒壶千日暖，花枕一生凉。老圃编篱落，秋农护稻粱。每言头会白，能插几回霜。
题赵象庵舍人菊隐图·其二
作者：宋湘
朝代：清
体裁：五言律诗

岁岁看花例，今番我远游。瓮开婪尾酒，诗补打头秋。姓字新衔换，神仙大隐求。君看车马外，门径亦风流。
题郑三晓园珠江送别卷后
作者：宋湘
朝代：清
体裁：古风

一展旧画图，重摅新怀抱。念我贫交人，十年何草草。京华望故乡，万里勿复道。谁知故乡中，亦有万里杳。我归君有行，铎声指东岛。舟中一樽酒，夜话直至晓。屈指瓜有期，食我藤菜好。万事那可料，浮云过飞鸟。奄忽互相踰，使我忧用老。经时一封书，报我抵家了。叹息邂逅间，都非人力造。君今守家园，鲑蔬聊可饱。慎勿轻出门，静以待苍昊。我今滞惠州，忧伤百缠绕。瘦马无光晶，落日齧残皂。咫尺四百里，心凭尺素表。努力崇令得，餐饭亦莫少。
题郭朴斋西湖泛月图
作者：宋湘
朝代：清
体裁：古风

郭侯来从淅江水，示我西湖泛月图。清光到眼不可拭，天水一气涵方壶。是时中秋秋月孤，天上人间一事无。得来西子夜不睡，过去东坡酣可呼。哦诗百首自我辈，赌酒千盏亦天徒。可惜当时竟无我，我在滇南万里坐。碧鸡关下说波澜，金马山前问因果。纵然洱海偶提壶，何似西湖閒画舸。郭侯郭侯来何为，长风送尔长江归。长江即在西湖外，月光自古西湖大。
题长风万里图
作者：宋湘
朝代：清
体裁：古风

打我船头鼓，挂我船头帆。开我船头瓮，掀我船头髯。长风万里人万里，何止阵马争䟃�。九州四海目可了，屈指三两圆明蟾。冯夷阳侯困奔走，天吴蝄像纷朝参。前呼列缺后列子，扶桑若木飞毵毵。二十八宿左右嵌，天清地旷无尘纤。古往今来几蛮触，止馀万点青山尖。洞庭弭节笙钟酣，飕䬟过耳皆韶咸。上帝曰咨予嘉乃，使星客星乃职兼。归从西极献天马，返自北海笼云鹣。觞以百神赐休沐，胙之茅土扶风堪。回头却指天海涵，海日正出天拖蓝。建牙吹角赛风伯，百谷永永波清湉。人生得意有如此，谁谓宗悫非奇男。吁嗟乎，人生得意有如此，谁谓宗悫非奇男。
题雪泉图为景福泉先生作
作者：宋湘
朝代：清
体裁：古风

万条寒脱山容敞，白光满照悬流放。断桥十日不逢人，乾坤剩有淙淙响。何人好事为此图，倪迂诗句奚冈摹。何时突兀落君手，长吟短和鸣相呼。人间何处非尘陌，先生胸中同雪白。人间何处有清渊，先生杖下生神泉。先生明日万里走，我欲从之叹非偶。窃喜生同丙子年，六十相看俱白首。江乡风景绝可怜，何时归棹得清便。归时定到西冷访，二老风流看雪山。
题鲍觉生王楷堂两同年咏史诗卷却寄·其一
作者：宋湘
朝代：清
体裁：七言律诗

唤起重泉数百人，来听公案洗如新。尽情歌哭天应老，略话兴亡骨不尘。点鬼笔头先镜我，题名纸上已沾巾。思君风雪燕山夜，飒飒苍髯各有神。
题鲍觉生王楷堂两同年咏史诗卷却寄·其二
作者：宋湘
朝代：清
体裁：七言律诗

鲍照才名世共谙，王郎剑气酒初酣。同师一管春秋笔，并扫千家风月谈。卓荦左思年向晚，支离杜甫学犹堪。观书咏古安身法，莫错龙门谤箧探。
食油菜
作者：宋湘
朝代：清
体裁：古风

江洲油菜美，百味皆不如。况我藜霍肠，习性从厥初。忆自窃官禄，朝夕非故吾。山海间珍错，烹炙周乾濡。始岂不甘悦，久乃滋叹吁。宁止口腹厌，且觉心性愚。观书失卓荦，见事成皮肤。徒讶腰腹大，自憎头脑粗。回记少年日，心了面清癯。眉目见文字，口颊悬黄虞。酒倾随斗石，洒落如开渠。而今皆不然，将非坐所茹。滇游五六年，百产多瘠枯。食物无足数，官厨终不渝。亦闻有此菜，曾不登吾盂。鸡豚枉性命，宾客谁欢愉。冬笋湖湘来，秋菘燕蓟驱。青钱费三百，举箸嗟无馀。今行楚江上，晚飧正踟蹰。突兀见此菜，绿玉抽簪跗。野人满筠笼，舟子堆庖厨。异乡逢故人，心口安得胪。气含春露嫩，液滋江雪腴。丁宁戒僮仆，烂煮滑如酥。豨膏兼蜀盐，味得他无须。昨日汉阳守，饷我米如珠。煮成云子白，出釜香风俱。大嚼不知饱，谓胜何曾无。
饮酒一首
作者：宋湘
朝代：清
体裁：古风

五岳起方寸，八溟生座隅。万事不挂眼，一剑悬湛卢。明月照我席，清风吹我裾。登场不过木傀儡，戴冠岂笑猴头颅。犀首无事且饮酒，次公不狂亦刍狗。
马折足
作者：宋湘
朝代：清
体裁：古风

牧马小奴迎面哭，欲言不言马折足。小奴无罪马可怜，晓啮平原秋草绿。可怜日日鞍在背，一日不鞍忧乃大。风生一马百马驰，磱确偏将此马械。奴勿悲，属马医。横行万里此马足，雄心少挫亦马福。
马援·其一
作者：宋湘
朝代：清
体裁：七言绝句

独有神人马伏波，遨游二帝卜山河。见卿正使人惭大，想见君臣洒落多。
马援·其三
作者：宋湘
朝代：清
体裁：七言绝句

太息城西藁葬时，南方薏苡亦瑕疵。原知床下梁松拜，长者家儿半小儿。
马援·其二
作者：宋湘
朝代：清
体裁：七言绝句

少小诸兄识大才，真看马革裹尸回。平生片语皆堪读，此老云台画不来。
马融
作者：宋湘
朝代：清
体裁：七言绝句

何至通儒取世羞，鼓琴吹笛岂相尤。一言丧尽千秋业，左手舆图右刎喉。
驿馆二首·其一
作者：宋湘
朝代：清
体裁：古风

驿馆开，驿馆闭，前度征人解鞍地。马立不肯行，驿卒高声叱马避。枳花明出墙，但许远看莫近香。大官明日且驻此，要于花下煎茶汤。我知僮仆闻此泪，一曲高歌纵之醉。君不见贵当可贱富当可贫，床下梁松富贵人，伏波之言当细听。
驿馆二首·其二
作者：宋湘
朝代：清
体裁：古风

驿馆闭，驿馆开。故将军今射虎回，莫学醉尉令人哀。大壶进酒，长盘割肉。氍毹三丈铺堂屋，秫马青刍奴饭足。吁嗟乎，淮阴城下钓鱼时，一饭可比笙簧吹。子美故人有孙宰，至今人诵彭衙诗。人生多情泪沾臆，何况浮云无终极，徙倚栏杆感畴昔。
骡夫夜唱
作者：宋湘
朝代：清
体裁：七言绝句

骡夫夜唱绝堪听，霜月初高酒满瓶。消得客愁添得泪，他乡水绿故山青。
骡驮二章·其一
作者：宋湘
朝代：清
体裁：古风

骡驮骡驮，铃声摆簸。天寒路滑，蹄伤足破。昏黑茫茫星不大，无人省识铃声骂。声声骡子饿。
骡驮二章·其二
作者：宋湘
朝代：清
体裁：古风

骡驮骡驮，摆簸铃声。狗亦不吠，鸡亦不鸣。寒风萧萧雪压城，只有骡驮中夜行。一行一铃声。
鱼梁江
作者：宋湘
朝代：清

群山莽回互，众水争一门。横以巨石梁，喷薄若雷奔。汇作重安江，一夫当关尊。黔疆古靡莫，地险何盘盘。何人名响琴，万马空山闻。巨魈閟白日，孤鹘翻寒云。草木紧精爽，萧萧如有人。桥头车马客，衣袂堆黄尘。照影自叹息，百虑删纷纭。解悟成与亏，何处无昭文。
鲍永
作者：宋湘
朝代：清
体裁：七言绝句

故主新恩一义看，椎牛拜墓有心肝。嫌生大度刘文叔，到竟人情不妒难。
鹦鹉洲
作者：宋湘
朝代：清
体裁：七言律诗

两日停桡鹦鹉洲，接天波浪打江楼。灵风尚带三挝怒，芳草难消一赋愁。从古异才无达命，惜君多难不低头。秋坟莫厌村醪薄，何处曹黄土一抔。
黄塘寺僧求书书二偈付之·其一
作者：宋湘
朝代：清
体裁：偈颂

分我一声钟，已到祖师界。何况撞钟人，夜夜钟前拜。
黄塘寺僧求书书二偈付之·其二
作者：宋湘
朝代：清
体裁：偈颂

君寺门向东，我院门向南。不知戒和尚，何如苏子瞻。
黄塘村晚
作者：宋湘
朝代：清
体裁：七言律诗

细细雨脚湖半晴，依依夕阳楼一明。桐叶榕叶碧相映，竹鸡水鸡春共声。一村人家向背住，几段山田高下耕。贪看黄牛骑水过，不觉远寺钟齐鸣。
黄天荡怀韩蕲王
作者：宋湘
朝代：清
体裁：七言绝句

过客无端首重回，骑驴湖上劫成灰。当时大战黄天荡，老将何曾失手来。
黄琼庞参杨秉杨赐陈宠桓灵时迭为三公
作者：宋湘
朝代：清
体裁：七言绝句

三公朝暮似传邮，诸老挥戈返日秋。感叹立朝真可耻，斜阳只不向东流。
黄连铺题驿壁
作者：宋湘
朝代：清
体裁：七言律诗

乳燕喃喃春已深，一风一雨上人心。秧田昨夜添新水，布谷今朝送好音。荒徼百蛮多负担，农家几姓有山林。我行何补苍生事，村酒沽来愧满斟。
黄鱼门以诗介菊见饷戏答
作者：宋湘
朝代：清
体裁：七言律诗

出囊佳句打门来，压担秋光照眼开。重九已拌风里过，贫餐犹得夕时陪。陶潜篱下曾名酒，杜牧山前肯放杯。却问黄花翻失笑，两家经见几金罍。
黄鹤楼题壁
作者：宋湘
朝代：清
体裁：七言律诗

笛声吹裂大江流，天上星辰历历秋。黄鹤白云今夜别，美人香草古来愁。我行何止半天下，此去休论八督州。多少烟云都过眼，酒杯多置五湖头。
黔阳江上
作者：宋湘
朝代：清
体裁：七言律诗

今朝楚水游将尽，明日黔山又一方。诗不发扬因地小，酒偏悭啬为途长。秋分天气阴阴夕，江浦云容淰淰凉。且喜青青见禾黍，兼思白白衬衣裳。
白云寺阁次壁间张使君韵
作者：宋照
朝代：清

白云小阁与云平，开阁莹然眼界清。飞鸟没边孤塔见，乱山缺处夕阳明。僧投远寺烟中去，筏下空江镜里行。林外声声啼布谷，青郊应及试春耕。
雾凇
作者：宋照
朝代：清

风寒雾下成银沙，遍糁林木垂鬖髿。天公知我太岑寂，先遣万树开梨花。梨花一望杳无际，应是碧空惯游戏。东方渐见升阳曦，还怜化作轻云飞。
赠别姜如须
作者：宋琏
朝代：清
体裁：七言律诗

故乡丛菊任蒿莱，潦倒荒亭倚酒杯。越鸟频惊华发尽，吴山犹带夏云来。十年大漠催关笛，一夜寒江尽落梅。南国至今多旧迹，知君更上越王台。
一剪梅·思家作
作者：宋琬
朝代：清

飘泊东南剧可怜。朝采菱船。暮打渔船。愁中看遍好山川。莺脰湖边。罨画溪边。问余何日赋归田。说道今年。又是明年。故园消息久茫然。春燕来前。秋雁来前。
一剪梅·思家作
作者：宋琬
朝代：清
体裁：词

飘泊东南剧可怜。朝采菱船，暮打鱼船。愁中看遍好山川，莺脰湖边，罨画溪边。问余何日赋归田。说道今年，又是明年。故园消息久茫然，春燕来前，秋雁来前。
一剪梅·梅花
作者：宋琬
朝代：清

浅碧深红拥素裳。楚楚晨妆。淡淡残妆。霜姨雪姊伴昏黄。月在回廊。影在回廊。寂寞孤山处士庄。漠漠湖光。剪剪云光。思量谁将配孤芳。风里兰香，篆里沉香。
一剪梅·梅花
作者：宋琬
朝代：清
体裁：词

浅碧深红拥素裳。楚楚晨妆，澹澹残妆。霜姨雪姊伴昏黄，月在回廊，影在回廊。寂寞孤山处士庄。漠漠湖光，剪剪云光。思量谁得配孤芳，风袅兰香，篆袅沉香。
一剪梅·梨花
作者：宋琬
朝代：清

静女仙姝澹不群。猜作湘君。唤作文君。轻风娇雨护香温。朝展眉痕。夕带啼痕。欲谢还开映水纹。开是停云。谢是行云。几枝斜倚绿杨村。莺也销魂。燕也销魂。
一剪梅·梨花
作者：宋琬
朝代：清
体裁：词

静女仙姝澹不群。猜作湘君，唤作文君。软风娇雨护香温，朝展眉痕，夕带啼痕。欲谢还开映水纹。开是停云，谢是行云。几枝斜倚绿杨村，莺也销魂，燕也销魂。
丁未闰月姜及生封翁招同孙鲁山先生游牛首从献花岩至祖堂信宿乃还·其一
作者：宋琬
朝代：清
体裁：七言律诗

城中雪霁瞻双阙，此日追陪杖底看。古木十围遮鸟道，大江千里见龙蟠。行穿洞壑栖禽响，卧近星河襆被寒。壶榼已倾童子报，夜来添笋足朝餐。
丁未闰月姜及生封翁招同孙鲁山先生游牛首从献花岩至祖堂信宿乃还·其三
作者：宋琬
朝代：清
体裁：七言律诗

青鞋白袷涧花香，天作文殊古道场。六代残碑江总记，数声清磬法融堂。月来曲磴松阴碧，风起平畴麦浪黄。寓目虎头金粟影，画图真见白毫光。
丁未闰月姜及生封翁招同孙鲁山先生游牛首从献花岩至祖堂信宿乃还·其二
作者：宋琬
朝代：清
体裁：七言律诗

百尺危梯倚翠微，薜萝深处启禅扉。塔颠紫鸽驯仍下，树杪黄鹂静不飞。绝壁楼台朝日射，下方城郭晚烟围。丈人筋力过吾健，历险寻源愿岂违。
丁酉仲春夜拜别杜少陵草堂因宴于有客亭
作者：宋琬
朝代：清
体裁：五言律诗

最爱溪山好，因成五夜游。碧潭春响乱，红树晚香浮。橡栗遗歌在，蘋蘩过客脩。少陵如可起，为我听吴讴。
丁酉季春赴任北平留别秦州守姜继海
作者：宋琬
朝代：清
体裁：古风

余以甲午春，谬领陇头节。维时值天灾，厚地忽而裂。可怜半秦民，骨肉毙陶穴。板屋尽丘墟，坚城无遗堞。余也对残黎，呼天眼流血。虽怀苍生忧，内顾惭薄劣。安得命世才，同心拯危隉。姜侯中州来，熊车甫安辙。下令减征徭，秦人大欢悦。共发橐中金，审端视圭臬。畚锸手自操，经营及琐屑。庶民尽子来，鼛鼓弗可辍。丽谯乃翚飞，高墉屹如铁。豺狼竟屏迹，鸿雁有安宅。宪府录微勤，驰书奏朝列。小臣蒙大赉，蟠螭出御闑。问谁为佐理，感君相提挈。匡襄其不逮，弥缝其失缺。兹当赴北平，置酒未忍别。古人有良规，过刚则虞折。君有百鍊金，素丝果清绝。济之以委蛇，发言扪其舌。刚柔宽猛间，斟酌贵明晰。况复嘉陵役，闾阎膏云竭。努力策修涂，留心此倪耋。大用伫可期，比隆于稷契。抆泪强登车，回首心惙惙。
丁酉除夕同家兄侄及诸亲友守岁卢龙·其一
作者：宋琬
朝代：清
体裁：五言律诗

几载别天涯，团圞喜复悲。同堂双病叟，再世两孤儿。华发衰徵早，青山归梦迟。交亲聊慰藉，酌罢泪如丝。
丁酉除夕同家兄侄及诸亲友守岁卢龙·其二
作者：宋琬
朝代：清
体裁：五言律诗

地自居龙塞，年将及鹖冠。传柑三党聚，罗雀一官寒。天意冰霜减，儿曹笑语阑。辛盘灯烛里，疑是故园看。
丁野鹤见慰之作
作者：宋琬
朝代：清
体裁：古风

昔送故人归，桑乾冰未结。今见故人来，杨花已飞雪。矧余婴毕罟，寝处伴金铁。岂乏风雨交，音书久断绝。姓名忽不祥，见者需桃茢。君也挈壶餐，微服践狱闑。问我坐何辜，未语已呜咽。惊定稍开尊，鲑菜不为媟。垒作作匡床，敝席久无蔑。布衾欲浣濯，半为苍鼠齧。羁客喜新闻，促膝幸详说。圣人开总章，六服仰明哲。畴咨及岳牧，夔龙方就列。司刑戒明允，尔冤会终揭。夏后鼎未沦，须麋鉴饕餮。抃手聆斯言，浊醪骤云竭。望望不敢留，夕阳半明灭。吏来校晚囚，累累鸡栖桀。哀角四五吹，更筹倏复阕。贯索一何明，南箕噏其舌。犹端浩纵横，嗒然内如爇。
七夕
作者：宋琬
朝代：清
体裁：七言律诗

轧轧宵停织女梭，佩环髣髴欲淩波。流黄机上经年怨，杂綵车中此夜过。定有凤凰随玉管，愿为乌鹊到银河。人间无限伤心别，长叹秋风奈老何。
七夕同云雏晦生大涂分韵得孙字
作者：宋琬
朝代：清
体裁：五言律诗

鹊驾传今夕，针楼旧俗存。岁时才一见，牛女竟何言。月伴黄姑寝，云开清汉翻。自安潘令拙，不敢佞天孙。
七夕有感
作者：宋琬
朝代：清
体裁：七言律诗

彩虹委宛郁为梁，清汉徘徊鸾辂光。共羡天孙归七夕，却怜帝子隔三湘。露华泛泛吹笙院，星影辉辉乞巧廊。知有玉人挑锦字，镜台消息骂温郎。
七夕雨
作者：宋琬
朝代：清
体裁：七言绝句

银汉朦胧望未开，云軿隐隐动殷雷。荆台神女遥相媵，携得巫山暮雨来。
七子诗 其一 俞天池
作者：宋琬
朝代：清
体裁：七言律诗

层城紫雾郁岧峣，彷佛伊人为建标。竹箭由来南国富，綵毫直与北峰超。露台射策凌三殿，燕市鸣珰起六朝。羡尔春明烟柳外，青袍草色碧遥遥。
七子诗 其七 张鹿野
作者：宋琬
朝代：清
体裁：七言律诗

君家筐篚赐书辉，公路翩翩修且颀。平子两都谁早就，司空双剑不孤飞。秋风作赋芙蓉浦，宛洛鸣镳杨柳衣。寂寂江天风雨夜，相思能不忆玄晖。
七子诗 其三 吴锦雯
作者：宋琬
朝代：清
体裁：七言律诗

操琴相向意何如，短笠青衫见尔初。怀古自深广武叹，忧时不上铁盐书。越王台畔怀西子，赵胜城南吊左车。班草飞来明月后，半生幽抱为君摅。
七子诗 其二 屠琴山
作者：宋琬
朝代：清
体裁：七言律诗

王家弓冶旧珠琴，公子新声忽掷金。仆本恨人怀不浅，子非穷者叹何深。邺台自重汉南客，鲁女难忘漆室吟。冰雪一函良觌在，澄江如练是君心。
七子诗 其五 王白虹
作者：宋琬
朝代：清
体裁：七言律诗

嘉客相逢咏阜螽，疏麻折赠意忡忡。高楼握管逢王粲，长笛当风拜马融。年少有怀书尽泪，时艰还赖笔为弓。烽烟闻道忧黄屋，好请长缨五柞宫。
七子诗 其六 沈日观
作者：宋琬
朝代：清
体裁：七言律诗

飞黄服皂锦为舆，蹀躞春风视八区。愧我未酬青玉案，思君远隔白蘋湖。青衫缁蕞都人士，斑管牙璋子大夫。射策清时无忌讳，好陈三策佐吁谟。
七子诗 其四 彭王城
作者：宋琬
朝代：清
体裁：七言律诗

系缆西陵岁欲寒，薄霜初染岸枫丹。怜予敝褐随孤雁，把子奇文陟晚岚。叔夜人如湖上月，灵均佩是泽中兰。布帆取次清江发，忽向承明策治安。
万竹庵和曹顾庵学士·其一
作者：宋琬
朝代：清
体裁：五言律诗

幽篁微雨后，屐齿染馀青。树暗南塘路，人占太史星。世情宜抱瓮，家政递传经。客至拚销夏，沧浪自有亭。
万竹庵和曹顾庵学士·其三
作者：宋琬
朝代：清
体裁：五言律诗

君家多别馆，留我度残春。欹枕见山色，横琴在水滨。松筠留劫火，丹雘待骚人。欲作衔泥燕，来看栋宇新。
万竹庵和曹顾庵学士·其二
作者：宋琬
朝代：清
体裁：五言律诗

名园关数启，良友手重携。竹翠莺偏喜，刍青马不嘶。捲帘花气入，岸帻柳烟低。越客为余说，依稀似剡溪。
万竹庵和曹顾庵学士·其四
作者：宋琬
朝代：清
体裁：五言律诗

为欢销桦烛，相赠折疏麻。曲客池边鹤，将雏井上鸦。夜凉衫欲复，醉舞笠偏斜。高会秋能健，香醪泛桂花。
三叹·其一
作者：宋琬
朝代：清
体裁：古风

大江六月扬舲过，蜻蜓之舟甑中坐。厨人挥汗进羹糜，金齑玉脍谁能那。况复蚊雷搅夜眠，曲肱却羡黄头卧。一叶梧桐捲地来，千群铁马中宵作。忽似重围报解严，此事大奇良足贺。朱鸟奠尔一杯酒，瓜期及矣行当速。君不见穰侯门前车马喧，代者何人乃张禄。
三叹·其三
作者：宋琬
朝代：清
体裁：古风

黄河涛浪山巃嵷，溯流五日皆南风。长年三老齐奋力，舟如飞鹢人如熊。正尔发狂呼大白，樯乌捩尾俄复东。百丈安能胜万斛，汶流在眼难为通。紞紞伐鼓北船发，估客笑语盘涡中。人生快意岂能屡，哀乐中分莽回互。君不见青门疏广早悬车，得时且避贤者路。
三叹·其二
作者：宋琬
朝代：清
体裁：古风

秋风淅淅广陵树，越布单衣喜初御。新凉恰似故人来，残暑浑如酷吏去。夜嫌背冷捲桃笙，晓撼童眠煨薯蓣。祝融乘龙憺容与，赫怒馀威不少恕。阴阳愆伏古所无，月令天官渺难据。老夫笑卧篷窗间，物极则返天非悭。君不见朱门炙手手可热，一朝失势成冰山。
三叹庚寅腊月读子美同谷七歌效其体以咏哀·其一
作者：宋琬
朝代：清
体裁：古风

岁在摄提月在酉，天之生我何弗偶。日月骎骎东逝波，万事伤心无不有。悔将词赋谒公卿，惨对桁杨呼父母。呜呼一歌兮歌难终，孤儿东望心忡忡。
三峡猿声歌
作者：宋琬
朝代：清
体裁：古风

我行三峡里，不见啼猿至。似闻游子来，前期远相避。语云猿声峡中作，过客闻之泪双落。我疑此语颇不经，勿乃前人聊戏谑。池上蛙鸣可以当鼓吹，何独于王孙之啼兮，怅于邑而错愕。将谓猿声哀，君不见雪浪如山万马来，盘涡激转成殷雷。将谓猿声苦，君不见山魈夜号兮昼啼虎，饱人而嬉兮嗔且怒。上有巉岩峭茜之青山，下有稽天浸日之洪涛兮，羌澎湃而潺湲。熊罴蹲踞兮蛟龙屈蟠，岂可无此苍髯碧目而累累兮，奔腾联臂于其间。云门之瑟空桑琴，阳阿激楚流哀音。朱唇皓齿歌绕梁，忧来亦足伤人心。吾欲召冯夷击鼓兮，鲛宫贝阙方沉沉。微风起兮水涟漪，月初朏兮不盈规。安得山灵为我呼汝出，百群倒挂虬松枝。一声振林壑，二声解人颐。三声起舞欲相和，痛饮不辞金屈卮。僰僮賨舞久寂寞，方音聊代巴渝儿。梅花落羌笛，园客弹哀丝。不如空山风雨夜，清商变徵随天机。寄语往来万里之客勿嗟咨，猿声猿声何足悲。
三月上旬酷热如暑望后忽寒雨雪不止河泮复冰卧病感异赋呈吉土
作者：宋琬
朝代：清
体裁：七言律诗

穷居漫解子云嘲，乞得医方手自钞。一雨人分今旧感，三春天似夏秋交。雪随飞絮沾莺领，冰带轻泥冷燕巢。已负桃花花欲笑，何时驱马到西郊。
三月十五夜招同王翰臣余澹心王尔调宴集侯秬园明月堂分赋二首·其一
作者：宋琬
朝代：清
体裁：七言律诗

杨花如雪送春归，叹息春来见月稀。四座壶觞邀醉客，满林梧竹散清辉。烟深乌鹊栖难定，钟晓鱼龙势欲飞。谁弄哀弦伴长笛，关山一曲泪沾衣。
三月十五夜招同王翰臣余澹心王尔调宴集侯秬园明月堂分赋二首·其二
作者：宋琬
朝代：清
体裁：七言律诗

西园公子共凭阑，高会难逢此日欢。鹤影恰宜红药映，波光偏觉绿萝寒。漫劳归骑催银烛，且喜含桃满玉盘。痛饮莫辞还卜夜，桂轮微缺更须看。
三月十五夜月同粲若邺仙晦生分韵
作者：宋琬
朝代：清
体裁：七言律诗

三春风雨百花残，倦客登楼见月难。素影初移疏竹动，清光半入大江寒。关山北望迷烟树，乌鹊南飞惜羽翰。欲启涌金门上钥，吹箫起就六桥看。
三月既望同米吉土小饮翟园逾日雨雪漫成一首
作者：宋琬
朝代：清
体裁：七言律诗

习池长日锁莓苔，好友追脩禊事来。春雪暂教留雁住，残生犹得见花开。愁中对酒偏能醉，老去无家转自哀。苦忆城南堤上柳，杖藜须看百千回。
三犬行
作者：宋琬
朝代：清
体裁：古风

君不见堵侯义犬天下无，霜毛黑质形于菟。兽三为群绕环堵，一闻剥啄声号呼。主人于䰄出迎客，摇尾屏息来座隅。寒暄问答各有以，主人顾犬良嗟吁。自言搴帷过通肆，狗屠牵犬犬惴惴。俸钱赎归事偶然，儿童解缚官厨饲。夜绕周庐共践更，奴子苍头得饱睡。自从解绶伤羁旅，我突不黔愁糗糒。吏人鸟散呼不来，重鋂零落韩卢泪。支离幸免腰如磬，稂莠蟏蛸满三径。西邻豪华竞田猎，择人而事惟汝听。犬虽不言对以臆，乐饥甘守莱芜甑。出随羸马入衔衣，长贫我亦心为定。客闻兹语涕如泻，对此髬髵不忍咤。多少人伦怀二心，至交卖友生妻嫁。子密不义封通侯，豺虎肝肠人面假。朝蒙濯溉暮弯弧，丹鸡白狗胡为者。堵侯大笑酒复醺，为犬作传留奇闻。君有敝盖幸无弃，豢养终始当殷勤。万一饥寒有一毙，埋向昆山黄耳坟。
三闾大夫庙
作者：宋琬
朝代：清
体裁：五言排律

屈子湛身后，凄凉石屋存。青山环梓里，白日暗湘沅。悱恻彭咸意，殷勤渔父言。问天怀侘傺，哀郢泣烦冤。竟掩重华袂，难招万古魂。九歌悲帝子，三秀忆王孙。小雅兼骚体，长江写泪痕。切云冠岌岌，緤马辔翻翻。春雨兰荪长，秋原桂树繁。有时乘赤豹，归去媵文鼋。巫觋吹新籥，椒浆飨故园。传芭闻楚些，击汰向夔门。终愧长沙傅，神其饮桂樽。
上元公夫子
作者：宋琬
朝代：清
体裁：古风

矫矫徂徕柏，芾芾龙门桐。灵凤栖丹霞，綵翮飞雍雍。吾师海岳姿，作赋淩崆峒。弹琴面少室，双舄临河嵩。到今溱蔡间，棠叶纷蒙茸。圣朝应期运，雷雨从飞龙。诏拜青琐闱，一鹗横高空。袖中谏猎书，恺切回宸聪。东华退食暇，帏幕开扶风。参差奋长篴，四座陈笙镛。美材尽吴越，燕赵兼梁雍。贱子床下拜，自哂同萧蓬。愧匪郑高密，庶令吾道东。时维孟夏月，令旦薄天中。师年甫愈艾，肤泽如丹红。云衣灿冰雪，手策青芙蓉。欲献九如篇，蹇拙难为工。尝闻沧海上，贝阙罗珠宫。羽人骖虬鸾，歌啸烟波通。愿师享黄发，德与天巍崇。策名日月上，坐收鼎耳功。方将骑白鹿，高揖寻韩终。或充扫花使，碧汉遥相从。
上叶庆绳先生
作者：宋琬
朝代：清
体裁：七言律诗

秋来燕子逐风斜，帘幕依稀认谢家。古道自然敦北海，旧游谁复念西华。板舆长对乌椑树，羽扇行挥白鹭车。江表遗民零落尽，岂宜高卧恋烟霞。
上总河朱太保梅麓先生·其一
作者：宋琬
朝代：清
体裁：七言律诗

神京飞挽仰阿堤，禹宅司空职贡齐。十有二州劳赤舄，八年三过锡玄圭。安澜讵见潮如马，保障何劳石作犀。莫向东南忧杼轴，捷书今已罢征西。
上总河朱太保梅麓先生·其二
作者：宋琬
朝代：清
体裁：七言律诗

作楫经论静有馀，上游开府控青徐。苍龙阙下三公履，白马堤边太史书。鸿雁哀鸣飞大野，鼋鼍偃卧护新渠。朅来欲献宣房颂，铃阁森沉问扫除。
上方寺书见我上人壁·其一
作者：宋琬
朝代：清
体裁：古风

自我辞乡邑，望舒六七圆。客心畏春草，堕泪梅花前。有时出东郭，乃至招提边。忽如久行旅，还见旧山川。柴门频散步，竹屋恒独眠。夜雨声萧萧，孤灯寒悄然。彷佛若有悟，欲言未可宣。微闻古佛语，万象如浮烟。
上方寺书见我上人壁·其二
作者：宋琬
朝代：清
体裁：古风

鄙人寡静气，闻道苦不早。荏苒尘鞅中，晼晚忽已老。晨兴揽明镜，面目难复考。予发未及华，雕落如蓬葆。意者造物心，髡之事幽讨。大师休惠俦，天机秉要渺。默然磬声寂，微语起枯槁。飞飞两白鹤，日夕虚廊绕。愧此欲终栖，松花饭可饱。
上胡此庵先生
作者：宋琬
朝代：清
体裁：古风

紫燕服盐车，局蹐上太行。一朝遇王良，奋首乃腾骧。贵贱各因时，世俗空低昂。贱子东海隅，畴昔怀飞扬。十五读父书，十八游帝乡。高冠佩陆离，孰不笑其狂。弱冠贡有司，惭愧宾于王。上书不见收，三度宫槐黄。退耕把犁锄，淹卧庐山旁。侧闻吾夫子，作赋淩建章。清襟照伦辈，皎皎若秋霜。黾勉慕高义，梦想在沅湘。汉广不可涉，欲济谁为梁。何期兵戈后，乃升元礼堂。如彼珷玞石，得分结绿光。如彼斥鴳鸟，得与黄鹄翔。谭经虎皮座，绛帏罗笙簧。顾予俦伍内，盼睐良非常。琴尊四壁静，侍立恒负墙。尚论古人书，精义贯毫芒。高视星辰外，意气横八荒。四载失趋庭，严如闻义方。平生耻颂恩，感激忽涕滂。草木有葵藿，犹知念穹苍。人如忽此理，何异生空桑。安能割心血，报答三春阳。
上虞高母江太孺人寿诗
作者：宋琬
朝代：清
体裁：七言律诗

湖畔逢君叹式微，故园空负老莱衣。母兮鞠我心何苦，吏也长贫客未归。每羡留宾空鬓发，肯容封鲊到庭闱。共看膝下鹓雏满，交映阶前鹤发稀。
下山别欧阳大令
作者：宋琬
朝代：清
体裁：七言绝句

才听宵钟梦已阑，吏人无奈促归鞍。城头一片空濛色，拄笏朝朝让汝看。
下崖寺
作者：宋琬
朝代：清
体裁：古风

春山晓逾妍，滩声夜来善。爱此岩窦奇，天作优昙院。崩剥百佛身，僧徒鹿麋散。龙象委碧苔，山鸟相与唁。悬泉百馀尺，洞口落飞霰。雾交璎珞垂，电影珠矶乱。跻险忘履穿，坐久凭衣溅。涧道泻哀响，归舟有馀恋。何当炎暑时，高卧桃枝簟。
不寐
作者：宋琬
朝代：清
体裁：七言绝句

拨尽炉灰叹此身，漏声偏向五更真。惟馀一片伤心月，清影依依似故人。
不寐
作者：宋琬
朝代：清
体裁：七言律诗

泪痕烛烬共成灰，一叶秋声万里哀。无奈晓钟敲梦断，况逢凉雨入窗来。郑人讵信蕉非鹿，楚客从教鸩是媒。此夜故园刀尺动，寄言归燕为频催。
与孙溯玉登镇江城楼
作者：宋琬
朝代：清
体裁：七言律诗

春来烟雨大江东，与子凭高望落鸿。楚客寄怀留宿莽，孙郎佳句有晨风。戈鋋明灭濡须口，日月销霾碣石宫。握手自然成感慨，乡心常在夕阳中。
世祖章皇帝挽诗十章·其一
作者：宋琬
朝代：清
体裁：七言律诗

圣主龙飞北极天，白旄黄钺扫幽燕。功同轩后陈师日，齿让神尧践祚年。负扆图成朝万国，辟门诏下策群贤。乌号忽报宫车晚，望断苍梧泪泫然。
世祖章皇帝挽诗十章·其七
作者：宋琬
朝代：清
体裁：七言律诗

桓桓诸将尽熊罴，决策宁誇六出奇。孙皓来归蒙爵土，卢循何敢抗王师。珠崖铜柱车书远，瘴海楼船羽檄迟。南顾殷忧频按剑，弥留犹复念疮痍。
世祖章皇帝挽诗十章·其三
作者：宋琬
朝代：清
体裁：七言律诗

锡类由来遍八荒，君王至孝格穹苍。南郊荐璧天重旦，长乐称觞夜未央。亵御尚衣多浣濯，慈帏珍膳必亲尝。升遐倍切杯棬恨，遗诏悲凉泪万行。
世祖章皇帝挽诗十章·其九
作者：宋琬
朝代：清
体裁：七言律诗

居庸东枕汉家陵，樵牧年来带剑登。自洒宸章移象辂，亲封隧道问鱼灯。祠官备物增新额，野老扶筇痛抚膺。斑管千秋书盛事，那堪风雨泣金縢。
世祖章皇帝挽诗十章·其二
作者：宋琬
朝代：清
体裁：七言律诗

长安驰道接榆关，万里边亭斥堠间。汤沐重开玄菟郡，旌旗旋指碧鸡山。方闻凤辇回中禁，何意龙髯去不还。臣在蓟门曾伏谒，翠华咫尺见天颜。
世祖章皇帝挽诗十章·其五
作者：宋琬
朝代：清
体裁：七言律诗

戎衣一著奠皇舆，访道临雍草昧初。玉简尽归天禄阁，牙签长启茂陵书。蛟龙刻篆传荒徼，蛱蝶丹青赐婕妤。珍重词臣蒙大赉，须知尺素抵璠玙。
世祖章皇帝挽诗十章·其八
作者：宋琬
朝代：清
体裁：七言律诗

复辟当年入紫微，太阿独揽肃天威。玄言渐欲穷三竺，大政何曾废万机。丞相共推周勃戆，逐臣新放蔡邕归。自怜粪土馀生在，泪洒朝元旧赐衣。
世祖章皇帝挽诗十章·其六
作者：宋琬
朝代：清
体裁：七言律诗

讲武时临五柞宫，泱泱洛水赋车攻。蛮方道远输驯象，别馆春深出射熊。羽猎归来誇上苑，横汾歌罢起秋风。伤心弥望昆明外，辇路萧萧蔓草中。
世祖章皇帝挽诗十章·其十
作者：宋琬
朝代：清
体裁：七言律诗

銮舆遽辍紫宸朝，顾命殷勤简大僚。亟册元良安社稷，更闻哀痛罢征徭。万年江汉宗溟渤，五夜星辰望斗杓。寄语群公须努力，时艰莫惜羽翛翛。
世祖章皇帝挽诗十章·其四
作者：宋琬
朝代：清
体裁：七言律诗

千官缟素哭长楸，闻道园陵礼数优。斑竹未倾湘女泪，碧梧先落汉宫愁。依稀环佩帷中见，缥缈衣冠月出游。此日桥山真万里，何人扈葬凤凰楼。
丙申人日大雪同郭将军游卦台
作者：宋琬
朝代：清
体裁：七言绝句

驱马郊原兴欲酣，不辞僵卧到空岚。长安若中考功法，冒雪看山是一贪。
丙申元日试笔
作者：宋琬
朝代：清
体裁：七言律诗

秦川使者沧洲客，忽忽行年四十三。頫首事人如弱女，伤心顾我未宜男。从他宦巧誇茹蔗，任我官贫且破柑。肠断乡园数千里，鹡鸰无梦度崤函。
丙申生日秦州作
作者：宋琬
朝代：清
体裁：七言律诗

留滞天涯叹此身，每逢初度倍沾巾。橐饘无救鸰原急，窃禄空嗟马齿新。白发来如不速客，青山应笑未归人。亦知张翰伤心极，讵为秋风故国莼。
东五峰作
作者：宋琬
朝代：清
体裁：五言律诗

已谓西峰好，东峰亦不群。悬崖疑削刃，古木善藏云。海色朝来变，泉声雨后分。何年此高卧，自剪薜萝裙。
东佘草堂为董得仲作·其一
作者：宋琬
朝代：清
体裁：七言律诗

第九峰头云树多，幽人卜筑傍岩阿。乱流几曲随鸥鸟，古木千章带女萝。花事阑珊无那晚，酒筹历落不妨苛。阿戎雅欲留髡醉，坐爱春山点翠螺。
东佘草堂为董得仲作·其二
作者：宋琬
朝代：清
体裁：七言律诗

广川绝学有春秋，抱膝端居不下楼。别馆却邻何水部，新衔自署董糟丘。高阳客至开三径，庐岳僧来共一舟。十亩之间多胜赏，黄鹂芳草正堪游。
东园二首·其一
作者：宋琬
朝代：清
体裁：五言律诗

系缆芙蓉岸，舟人指翠微。却携青箬笠，来款白云扉。夏木莺声接，高楼山气归。隔篱精舍晚，清磬满鱼矶。
东园二首·其二
作者：宋琬
朝代：清
体裁：五言律诗

曾闻丘壑美，悔不及春游。正欲寻源去，何妨为雨留。绿萝宜罥目，红叶不同秋。叹息浮家客，飘摇愧野鸥。
东园歌为王烟客先生作
作者：宋琬
朝代：清
体裁：古风

海内于今推甲第，太原家世谁能俪。相国当年相定陵，百年鱼水君臣契。伯仲堪居伊吕间，升平再见唐虞际。池上鹓雏五色文，世掌丝纶参内制。相国文孙有奉常，官秩清华尚玺郎。由来独抱烟霞癖，早赋初衣笠泽旁。尚有平泉馀薜荔，更开别业辟池塘。斜置小桥通鸟路，直从雕槛系渔榔。韩陵一片石堪友，窈窕㟏岈出林薮。凿险搜奇遍洞庭，灵威丈人复何有。手种青藤松际悬，蛟瘦龙蟠纹左纽。紫幔交垂白鹭眠，绿阴羃䍥苍鼯走。君不见会稽内史右将军，千载人传脩禊文。又不见蓝田主人王给事，摩诘前身画师是。逸少诸郎尤绝伦，衣冠累叶何诜诜。文采风流兼福慧，奉常得之为一身。游戏丹青过北宋，庄严篆籀学先秦。绛雪堂前珠作树，青羊车里璧为人。綵笔凭陵掣雷电，承恩同赐红绫宴。家有名驹羡阿戎，人如国宝誇王俭。上苑骅骝风骨殊，北堂龙马精神健。连镳共向曲江游，即看视草蓬莱殿。东园红药正芳芬，千树莺声出乱云。鹫岭僧供郑国笏，虎丘松老令公坟。叨陪杖屦娱清昼，坐遣壶觞到夜分。羡翁久擅五湖长，更署新衔万石君。
东昌守闸候陈阶六舟不至·其一
作者：宋琬
朝代：清
体裁：七言律诗

双旌先后出王畿，岂谓樯乌咫尺违。敢道朝廷疏汲黯，共推经济属胡威。雁回瘴海梅花发，客散燕山谏草稀。何日衔杯话畴昔，鹡鸰原上倍沾衣。
东昌守闸候陈阶六舟不至·其二
作者：宋琬
朝代：清
体裁：七言律诗

讵为西风阻石尤，朝朝暮暮此淹留。孤槎如在黄牛峡，有客相望青雀舟。河伯有心欺放逐，布帆无恙任沉浮。任城一苇须卬友，痛饮高歌李白楼。
东瀼
作者：宋琬
朝代：清
体裁：古风

少陵客夔州，垂老厌奔走。扁舟欲东下，悦怿此林薮。高人重扫除，况乃栖遁久。生趣胜同谷，长镵免自负。菜把给园官，高栋斩桤柳。种橘近千株，粳稻颇栖亩。告归涕涟如，托赠南卿有。往在绍兴年，故券犹未朽。江山屡代谢，萧条戎马后。茅茨四五家，人虎半相守。不知古草堂，更落几人手。披榛访遗迹，欹侧剩杵臼。峡人类獐鹿，谁能记诗叟。公魂如可招，归来饮卮酒。
严太夫人挽诗
作者：宋琬
朝代：清
体裁：五言排律

西掖陈情日，南陔乐未央。公卿亲捧杖，厨俊尽升堂。世羡鸣珂里，人传司隶章。文孙方凤览，遏末复鹰扬。石窌飞宸翰，金函礼法王。含饴春正永，湘筥晚逾庄。忽罢青精馔，言归白鹤乡。板舆悬近圃，翟茀委空床。孺子哀庾衮，邦人哭敬姜。巷舂从此绝，秋社倍堪伤。谬忝通家好，来依子舍傍。无劳磨镜具，一为设椒浆。彤管垂千载，徽音未可忘。
严灏亭太夫人寿
作者：宋琬
朝代：清
体裁：古风

夙昔慕嘤鸣，良朋以为命。载交严给事，如见陶士行。威凤在层霄，綵翮一何劲。珥笔青琐闱，上书言利病。章皇为改容，朕今得明镜。问卿何能然，小臣固不佞。高堂有母氏，风规肃而正。嚬笑罔敢愆，矧乃职谏诤。帝曰都汝母，德与敬姜并。煌煌紫泥书，大国秦与郑。爰及九牧人，闻风仰徽圣。千里或命驾，登堂展恭敬。余尝滥此邦，造庐代温凊。今来逢燕喜，华笙谱家庆。给事未及艾，丝纶伫当柄。翩翩金闺彦，宫袍玉阶映。遏末复鹰扬，棠华婉相竞。母也不敢康，劳谦在处盛。锦堂闻纺绩，彤管堪歌咏。再拜行羽觞，南陔庶可赓。
中元作
作者：宋琬
朝代：清
体裁：五言律诗

艅艎辞墓后，琐尾倍堪怜。望断梧楸影，魂迷桑柘烟。风雷生万感，鱼菽废三年。奴仆潜垂泣，何方觅纸钱。
临江仙·曹顾庵归自楚中闻余在白门不及晤而去留书为别赋此词奉答
作者：宋琬
朝代：清

忆在劳劳亭上别，吴江三落丹枫。洞庭西望水连空。共谁过赤壁，高唱大江东。准拟开樽还痛饮，小楼同听疏钟。布帆归去似飞鸿。寄将黄雀鲊，须趁鲤鱼风。
临江仙·曹顾庵归自楚中，闻余在白门，不及晤而去，留书为别，赋此词奉答
作者：宋琬
朝代：清
体裁：词

忆在劳劳亭上别，吴江三落丹枫。洞庭西望水连空。共谁歌赤壁，高唱大江东。准拟开樽还痛饮，小楼同听疏钟。布帆归去似飞鸿。寄将黄雀鲊，须趁鲤鱼风。
临江仙·艾石五兄纳姬白门，善解琴书，携之入蜀，催妆赋此
作者：宋琬
朝代：清
体裁：词

桃叶桃根艳冶，巫山巫峡嶙峋。高唐云雨昔曾闻。赋才今宋玉，臣梦果然真。十样眉誇螺黛，七弦琴拂龙唇。薛涛笺写洛川神。小窗图笔阵，亲学卫夫人。
临江仙·赠少年客
作者：宋琬
朝代：清

韦曲城南天尺五，翩翩公子豪奢。小平津外绿杨斜。金鞍雄百骑，蛮鼓醉三挝。一掷枭卢输百万，吴钩光闪龙蛇。春衣夜宿杜陵花。情人刘碧玉，侠客鲁朱家。
为严舜工题其六祖彰德太守遗墨·其二
作者：宋琬
朝代：清
体裁：七言绝句

邺下归来野兴长，百年无恙旧柴桑。种杉帖似来禽帖，清白家声有墨庄。
为方尔止题抱鸳图四绝·其一
作者：宋琬
朝代：清
体裁：七言绝句

莺脰湖边避乱时，为郎曾赋定情诗。何堪再见张京兆，绝笔三年不画眉。
为方尔止题抱鸳图四绝·其三
作者：宋琬
朝代：清
体裁：七言绝句

鹍弦一绝永无音，莫怪相如饮恨深。犊鼻着来将泪浣，谁能更颂白头吟。
为方尔止题抱鸳图四绝·其二
作者：宋琬
朝代：清
体裁：七言绝句

天意偏教杀绿珠，抱鸳人与坠楼殊。可怜冢上相思树，夜夜啼鹃傍老乌。
为方尔止题抱鸳图四绝·其四
作者：宋琬
朝代：清
体裁：七言绝句

图画诗篇总断肠，人间那得返魂香。报仇才證西方果，来世应为聂隐娘。
为王西樵题像·其一
作者：宋琬
朝代：清
体裁：七言绝句

诛茆深在白云乡，万壑千峰入渺茫。小弟惠连堪把臂，不劳春草梦池塘。
为王西樵题像·其二
作者：宋琬
朝代：清
体裁：七言绝句

长白山头问草庐，烟霞争似网川居。茯苓斸向神仙窟，欲办青鞋乞尔馀。
为白仲调母夫人寿
作者：宋琬
朝代：清
体裁：五言排律

南国歌贤媛，兰陔日正长。车曾亲挽鹿，钗是旧占凰。孝笋偏生砌，贞筠不避霜。洗心谈浩劫，净业礼空王。令子如崔寔，成名学范滂。白华诗竞奏，彤管史传芳。冀北鸿初举，周南鹭欲翔。共誇珠作树，亲见海为桑。莱綵欢无极，潘舆乐未央。嘉辰欣设帨，良友尽登堂。浮枣还餐玉，烹鲿复鲙鲂。余从群彦后，介此万年觞。
为胡怡斋题吴渔山画山水二绝·其一
作者：宋琬
朝代：清
体裁：七言绝句

几曲清溪彴略横，翠微深处乱霞明。渔舟一叶穿云去，身在山阴道上行。
为胡怡斋题吴渔山画山水二绝·其二
作者：宋琬
朝代：清
体裁：七言绝句

满壁烟云宗少文，卧游空自擅奇闻。昆明万里青山色，杖底何人得似君。
为陈其年所欢紫云题像·其二
作者：宋琬
朝代：清
体裁：七言绝句

蛾眉参意写难工，试比崔徽约略同。我代画师添数笔，玉箫吹罢倚梧桐。
义虎行
作者：宋琬
朝代：清
体裁：古风

汾水有樵客，刊木登崇冈。霜浓崖谷滑，身坠虎穴旁。虎子未离乳，牙爪无锋铓。仓皇觅所出，峻壁如堵墙。久之白额至，万壑风飞飏。口衔半体物，不辨鹿与獐。磔裂饲其儿，何用舂糗粮。回身睨生人，怒目森电光。少焉咆哮息，若有所思量。便掷所馀肉，授客使客尝。有客不敢饱，惴惴临镬汤。母子竟酣寝，月晓山鸡鸣。客心私自忖，朝餐我其当。宁知了不顾，一跃淩大荒。还期每亭午，命食遂为常。晨昏得暂饱，饮血为酒浆。月馀负子行，学步恣腾骧。樵客守空穴，长恸呼穹苍。为德何不卒，主人忽我忘。熊豹倘来居，何肯效慈良。不尔亦饿死，吾其葬此方。俄顷载之出，耳畔松杉香。茂林绝鸟迹，日色曛以黄。蹩躠向虎拜，叩头启大王。贱子姓甲乙，家在县南厢。析薪糊八口，失足践贵疆。恭承不咥恩，惠养兼扶将。前身尔当省，或是父与兄。辞家日已远，父母倚闾望。我言若可解，送我归故乡。祝罢虎前导，果至来径旁。行行将告别，主客两徬徨。樵言感再活，报德愧微凉。到家卖斤斧，肥羜充尔肠。郭外古瓦寺，夹道双白杨。来月月三五，飨汝亭之阳。虎也颔者再，相视泪浪浪。匍匐返蓬室，家人惊且藏。挥手唤其妇，人也几为伥。张灯进麦饭，痛定话端详。邻里半疑信，瘦削类巫尪。贫家乏刍牧，自典粗布裳。鸾刀未及奏，猛兽多宵行。然诺怀一饭，摇尾来通庄。市人竞攘臂，摐金骑屋梁。不复施钩楯，罟网已在纲。须臾遭急缚，献捷跻公堂。县宰曰杀之，庶以惩不祥。樵客闻此言，槌鼓膺锒铛。长跪告明府，大恩安可戕。对虎话畴昔，阶前如聚商。大王犹在口，为我受兹创。乞命于神君，微躯请代僵。宰也嘉其义，解缚忍尔伤。爰造所期处，高俎陈饩羊。舔啖尽晷刻，逝矣何跳梁。观者隘衢路，童叟纷趋跄。亭名曰义虎，刻石传郊坊。楚国谷于菟，书传非荒唐。作诗表厥异，愧彼中山狼。
乌声
作者：宋琬
朝代：清
体裁：七言律诗

三匝栖乌梦不安，哀鸣睥睨晓霜寒。岂云宕子从军乐，似诉征人行路难。金井辘轳梧乍脱，白门楼阁柳初残。贱臣哭后头终黑，肠断当年太子丹。
乙巳初夏同王西樵孙无言孙晦生王仲昭葛无斁张步青张邺仙游壑庵·其一
作者：宋琬
朝代：清
体裁：五言律诗

步屧湖山外，看云逐子规。偶来朗公室，疑在习家池。驯鸟下幽磬，残花覆酒卮。坐闻天籁发，长笛且休吹。
乙巳初夏同王西樵孙无言孙晦生王仲昭葛无斁张步青张邺仙游壑庵·其三
作者：宋琬
朝代：清
体裁：五言律诗

信宿绳床内，羁心转欲迷。烟深莺自语，雨过笋初齐。榻许汤休借，诗同谢客题。直须捐物役，长此卜幽栖。
乙巳初夏同王西樵孙无言孙晦生王仲昭葛无斁张步青张邺仙游壑庵·其二
作者：宋琬
朝代：清
体裁：五言律诗

桑柘荒无径，蔷薇密作藩。波光摇竹影，石罅走桐根。疏树含朝气，新蒲佐夕飧。乱峰真突兀，更欲醉中扪。
乙巳初夏同王西樵孙无言孙晦生王仲昭葛无斁张步青张邺仙游壑庵·其四
作者：宋琬
朝代：清
体裁：五言律诗

桥断浮槎接，鱼游曲涧清。振衣行树杪，煮茗乱泉声。傍暝山钟落，侵晨灌木鸣。重游期不远，应待月华明。
乙巳初春同仲昭斗涵邺仙诸子看梅永兴寺信步造访陆元见卷阿隐居欢然命酌是夜遂宿斋中赋诗俾诸子和兼订再游之约·其一
作者：宋琬
朝代：清
体裁：七言律诗

久从甫里羡遗民，避地甘同虎豹邻。竹里维舟朝出钓，篱边斸笋夜留宾。一帘松影元堪卧，百树梅花自不贫。已被马蹄知野径，看山莫厌往来频。
乙巳初春同仲昭斗涵邺仙诸子看梅永兴寺信步造访陆元见卷阿隐居欢然命酌是夜遂宿斋中赋诗俾诸子和兼订再游之约·其三
作者：宋琬
朝代：清
体裁：七言律诗

幽篁袅袅覆清渠，安道何年此卜居。棋局移来惊樾鸟，盘餐供罢减溪鱼。寻僧老入莲华社，课子家传耒耜书。钟梵隔林清梦接，果然高枕似吾庐。
乙巳初春同仲昭斗涵邺仙诸子看梅永兴寺信步造访陆元见卷阿隐居欢然命酌是夜遂宿斋中赋诗俾诸子和兼订再游之约·其二
作者：宋琬
朝代：清
体裁：七言律诗

高人应有栽花福，客子原因踏月来。明月欲出不肯出，梅花已开犹未开。户庭虽朴能容榻，名姓才通辄举杯。閒逐村童竞箫鼓，呼儿更为发新醅。
乙巳初春同仲昭斗涵邺仙诸子看梅永兴寺信步造访陆元见卷阿隐居欢然命酌是夜遂宿斋中赋诗俾诸子和兼订再游之约·其四
作者：宋琬
朝代：清
体裁：七言律诗

高话绳床列宿移，晓看云气绕茅茨。入山似尔真能勇，学问怜予愿已迟。新历且将迎燕至，后游须及听莺时。浣花溪畔饶馀地，肯许求羊借一枝。
乙未四月大雪同李嘉木何伯玉冯虞卿登太虚楼得华字
作者：宋琬
朝代：清
体裁：七言律诗

高阁霏微陇树遮，登临极目敞瑶华。三春已逐孤鸿尽，四月犹飞六出花。穿叶流莺娇不语，到檐轻燕去还斜。问奇我愧谈经客，空使诸生满绛纱。
乙未除夕同黄文仙贾韫生曹梦石冯虞卿王贞符王遴庵诸子守岁
作者：宋琬
朝代：清
体裁：七言律诗

天涯又报岁将除，双鬓挑灯万感馀。乘雁每惭虚俸米，六鳌今始奠坤舆。浮名屡玷中台疏，归兴难忘下泽车。且喜团圞朋辈在，陇头浊酒共春蔬。
九哀歌·其一
作者：宋琬
朝代：清
体裁：古风

有兄有兄伯与仲，时人谬比颍川凤。仲兮衔冤发愤死，广柳车中一长恸。伯兮衰老遘谗贼，齿牙落尽眼复瞢。藁葬圜扉席作棺，刍车麦饭谁为送。死而为厉魂安归，披发叫天天欲动。鹡鸰分飞雉在罗，啼乌哑哑惊宵梦。呜呼一歌兮心烦忧，白骨何时还首丘。
九哀歌·其七
作者：宋琬
朝代：清
体裁：古风

有甥有甥瘦茕茕，跣足履霜半面黥。赭衣相对不复识，问答甫毕中心惊。古云宅相理或有，今何憔悴昔何荣。主人居汝为奇货，不遣牧马佣书轻。岂知故国桑田改，甲第虽存主已更。我躬不阅三党尽，何人赎汝归柴荆。呜呼七歌兮涕滂沱，渭阳之情痛若何。
九哀歌·其三
作者：宋琬
朝代：清
体裁：古风

有女有女隔乡县，十年不见阿爷面。外孙大者已总角，孝经鲁论皆能遍。钱塘署中闻祸作，痛杀衰翁与佳倩。间道殷勤遣仆来，念我无衣复无膳。山桑之丝织者谁，兰闺手纴机中线。吾衰已抱中郎恨，况复颠连遘天谴。呜呼三歌兮百忧攻，何由得似淳于公。
九哀歌·其九
作者：宋琬
朝代：清
体裁：古风

我生之日月在箕，�訾屡觏今倍奇。下吏羞称牛马走，遣忧惟诵豺虎诗。方良载鬼魑魅笑，侃侃对簿无挠辞。皇天后土实降鉴，臣体可亏名不亏。皋陶曰杀尧曰宥，高高者天听乃卑。七尺幸存系一发，不然若敖将馁而。呜呼九歌兮肠九回，我见白日死不哀。
九哀歌·其二
作者：宋琬
朝代：清
体裁：古风

有嫂有嫂幼哺我，见我名成喜则那。半夜鸺鹠屋上啼，烈泽焦原因爝火。苍蝇但欲饱人肉，流血十指连双髁。娣姒茕茕称未亡，宅为牢狴层层锁。菅麻久换绿罗裙，藿藜堪抵明珠颗。虽无儿女共牵衣，婢妾哀哀饥且裸。呜呼二歌兮风凄凄，天门咫尺回金鸡。
九哀歌·其五
作者：宋琬
朝代：清
体裁：古风

有妹有妹寡且孤，夫亡翁死留二雏。不吊于天霜雪酷，掌中忽碎青珊瑚。大男伶仃陷罗织，可怜已作髡钳奴。腴田高厦不自保，他人入室吹笙竽。父兮母兮生我时，爱之不异明月珠。夜台有书不得寄，知我如此颦双矑。呜呼五歌兮心断绝，暮雨秋虫共幽咽。
九哀歌·其八
作者：宋琬
朝代：清
体裁：古风

有仆有仆困蜂虿，十人九人遭系械。僵尸累累化青燐，存者支离人鬼界。敝庐封锁陇亩荒，禾黍无收长蒲稗。老稚三五伴吾居，丧家之狗霜中薤。饥来并日不一饱，尔是官身那肯卖。西园锦树郁青葱，繁华几日高柯坏。呜呼八歌兮搔白首，劳汝曾无一杯酒。
九哀歌·其六
作者：宋琬
朝代：清
体裁：古风

有侄有侄方稚齿，长是弟男幼兄子。两世三人共我身，拊摩忍别非毛里。鸱枭鸱枭尔何苦，破巢毁卵心无已。敲残血肉呼苍天，肯使家声玷青史。痴儿娇小废笔墨，但索枣梨弄秋水。呜呼六歌兮鼻酸嘶，尔父不瞑在黄泥。
九哀歌·其四
作者：宋琬
朝代：清
体裁：古风

有妇有妇勤纺织，薄宦驰驱到江国。突如其来缇骑至，举家相对无人色。小臣系累罪所当，何意妻孥辕亦北。寸帛铢钿不着身，罗网高张何处匿。穷愁慰藉叔与兄，兄也客死悲殊域。老母眼枯双耳聋，坐起相依视眠食。呜呼四歌兮不忍言，书空咄咄声还吞。
九堆子怪石歌
作者：宋琬
朝代：清
体裁：古风

女娲补天灰未冷，星落三巴作藩屏。巫峡嵌空泄元气，赋就轮囷复粗猛。混沌中央迄未凿，石不能言怒相逞。儿孙臃肿附其旁，指有骈枝项生瘿。雄虺九头夔一足，当年图入梁州鼎。维摩空中狮子坐，一万二千各驰骋。江流东下势莫当，戛击波涛真骨鲠。君不见秦时李冰守成都，腰间白绶狂澜徂。厌胜刻作三犀牛，勿乃借尔为形模。江神至今遵誓约，不似河伯骄蹇长奔趋。清淮助虐民其鱼，宣房未塞愁须濡。苍水使者在泥滓，楗石如山万丁死。李寻贾让策纷纷，强止儿啼啼不止。安得五丁鞭汝长淮西，百川灌注分疆畦，城郭不见鲛人栖。天子无劳沉白马，诏书罢筑黄金堤。
九日同姜如农王西樵程穆倩诸君登慧光阁饮于竹圃分韵
作者：宋琬
朝代：清
体裁：七言律诗

塞鸿犹未到芜城，载酒登临雨乍晴。山色浅深随夕照，江流日夜变秋声。上方钟磬疏林满，十里笙歌画舫明。空负黄花羞短鬓，寒衣三浣客心惊。
九日同姜如农王西樵程穆倩诸君登慧光阁饮于竹圃分韵
作者：宋琬
朝代：清

塞鸿犹未到芜城，载酒登楼雨乍晴。山色浅深随夕照，江流日夜变秋声。上方钟磬疏林满，十里笙歌画舫明。空负黄花羞短发，寒衣三浣客心惊。
九日无酒戏赋四绝句从袁辅宸方伯索得四坛悉佳酿也·其一
作者：宋琬
朝代：清
体裁：七言绝句

皋亭木落重徘徊，欲别青山数举杯。九日蟹螯空在手，如何不见曲生来。
九日无酒戏赋四绝句从袁辅宸方伯索得四坛悉佳酿也·其三
作者：宋琬
朝代：清
体裁：七言绝句

最爱南屏寺外山，枫林罨画菊花斑。玉壶双绾青丝骑，寻向两峰烟霭间。
九日无酒戏赋四绝句从袁辅宸方伯索得四坛悉佳酿也·其二
作者：宋琬
朝代：清
体裁：七言绝句

由来佳味说馀杭，久客何堪典鹔鹴。赖得故人曾许醉，乞君十斛瓮头香。
九日无酒戏赋四绝句从袁辅宸方伯索得四坛悉佳酿也·其四
作者：宋琬
朝代：清
体裁：七言绝句

间策孤筠历翠微，数行征雁乱斜晖。吏人还报公应笑，亲见山翁落帽归。
九日王敬哉宫尹郝云海侍御同游西山宿幽山寺分韵·其一
作者：宋琬
朝代：清
体裁：五言律诗

黛色西山好，年年马上看。茱萸逢九日，襆被宿层峦。拄杖松杉暝，吹笙殿阁寒。五陵回首处，霜叶万枫丹。
九日王敬哉宫尹郝云海侍御同游西山宿幽山寺分韵·其二
作者：宋琬
朝代：清
体裁：五言律诗

遗墨留宸翰，危栏倚梵宫。僧归红树外，鸟语白云中。孤磬断还续，寒泉咽复通。客从三峡至，战伐说巴东。
九日登葛仙岭
作者：宋琬
朝代：清
体裁：七言律诗

杖策幽穿薜荔丛，仙人钟鼓考新宫。却看黄菊开岩际，不见丹砂出井中。千里江流寒漠漠，六桥秋色晚濛濛。浮踪转向尊前笑，来往无端似塞鸿。
九日秦州
作者：宋琬
朝代：清
体裁：七言律诗

万里西征亦壮哉，篱边三见菊花开。蟹螯欲把不可得，雁声入耳何其哀。俸钱殆尽且酤酒，秋云虽好愁登台。何日拂衣沧海曲，长瓢短笠归徂徕。
九月寓中无菊王敬哉先生见贻二本乃佳种也口号赋谢·其一
作者：宋琬
朝代：清
体裁：七言绝句

岁岁东篱负菊花，一枝分得自陶家。药炉茶臼添幽事，清福今朝已倍奢。
九月寓中无菊王敬哉先生见贻二本乃佳种也口号赋谢·其二
作者：宋琬
朝代：清
体裁：七言绝句

萧萧短发不胜簪，浊酒灯前且自斟。留得秋光照颜色，知君独有岁寒心。
书成伾岚年兄异梦卷·其一
作者：宋琬
朝代：清
体裁：七言律诗

苕荣入梦事偏奇，萧瑟文园病渴时。已晤色身空四谛，忍令服散怨双姬。天花自绕维摩室，綵笔重开京兆眉。孔雀谁题新乐府，香奁高韵写乌丝。
书成伾岚年兄异梦卷·其二
作者：宋琬
朝代：清
体裁：七言律诗

碧山焚后鱼无恙，画栋栖时燕并归。天付玄霜需玉杵，人从朱雁惜金徽。迎来桃叶新团扇，曲度梅花旧舞衣。试向水晶帘下过，却妨鹦鹉唤名非。
书所见
作者：宋琬
朝代：清
体裁：七言绝句

丹枫欲落水盈盈，渡口回舟却并行。半面芙蓉新雨后，隔窗犹恨不分明。
书杭州萧远堂壁·其一
作者：宋琬
朝代：清
体裁：五言律诗

不出此庭户，连宵雨始安。好峰晴若近，古树影能宽。几待桐阴覆，琴宜月色阑。巢端双乳雀，羡尔室家完。
书杭州萧远堂壁·其三
作者：宋琬
朝代：清
体裁：五言律诗

归路愁多阻，空堂许暂临。方池行后事，独鹤此时心。官况书千帙，春光花满林。犹怜思弟切，无暇上吴岑。
书杭州萧远堂壁·其二
作者：宋琬
朝代：清
体裁：五言律诗

曰唯考卜日，本谓汝居之。聚散仍兹室，春冬复几时。留松将父看，封竹寄儿骑。他日癯肥影，吾兄梦始知。
书杭州萧远堂壁·其四
作者：宋琬
朝代：清
体裁：五言律诗

旧雪瓦犹白，新除草欲萋。到原期笋熟，归尚及莺啼。宾仆寒烟外，湖山夜月西。乡园消息断，行止欲魂迷。
乱后入京喜晤米吉土赋赠·其一
作者：宋琬
朝代：清
体裁：五言律诗

恨别头俱白，相逢眼尚青。兴亡如梦寐，南北见飘零。冰雪寻山屐，干戈注水经。衔杯收涕泪，一一话新亭。
乱后入京喜晤米吉土赋赠·其七
作者：宋琬
朝代：清
体裁：五言律诗

闻道春风好，羁人实不堪。愁看征雁北，莫问战城南。醉欲摧琴柱，狂来拂剑镡。子云玄草在，当世几桓谭。
乱后入京喜晤米吉土赋赠·其三
作者：宋琬
朝代：清
体裁：五言律诗

关河经百战，霜霰忽三年。明月应同望，秋风私自怜。音书思赵土，涕泪问吴天。零落真堪惜，君家书画船。
乱后入京喜晤米吉土赋赠·其二
作者：宋琬
朝代：清
体裁：五言律诗

讵谓逢戎马，犹然恋蕨薇。耻为穷鸟赋，甘卧敝牛衣。鶗鴂声何切，骅骝骨岂肥。寸心摇落尽，畏见柳依依。
乱后入京喜晤米吉土赋赠·其五
作者：宋琬
朝代：清
体裁：五言律诗

昔我辞乡县，飘摇到会稽。应惭磨镜客，讵有负羁妻。垂老怜须鬓，生还习鼓鼙。祗今仍泛泛，故国况蒿藜。
乱后入京喜晤米吉土赋赠·其八
作者：宋琬
朝代：清
体裁：五言律诗

谁分俱无恙，离忧政细论。悲深非击筑，惊定与招魂。春韭烦儿女，寒灯慰弟昆。怜余驱款段，镇日到柴门。
乱后入京喜晤米吉土赋赠·其六
作者：宋琬
朝代：清
体裁：五言律诗

秋杪传书日，天隅把袂初。异时悲楚越，吾道泣应徐。莫觅中山酒，难忘下泽车。平生江海志，相向意何如。
乱后入京喜晤米吉土赋赠·其四
作者：宋琬
朝代：清
体裁：五言律诗

适越归来后，方知行路难。眼枯唯汝共，舌在复谁看。落日幽州白，悲风易水寒。呼儿具灯火，商略及渔竿。
二陆宅
作者：宋琬
朝代：清
体裁：七言绝句

吴盐似雪四腮肥，满匕莼丝翠缕飞。堪笑机云非俊物，秋风不共步兵归。
云台观
作者：宋琬
朝代：清
体裁：七言律诗

三峰峰下羽人居，夹道青松覆碧渠。金榜蝌文程邈篆，玉函龙气老聃书。荷锄种药他年事，倚杖穿云此地初。柏子一餐身力健，芙蓉苍翠湿衣裾。
云峰寺
作者：宋琬
朝代：清
体裁：五言律诗

借得樵人笠，来过道者山。簿书聊自假，屐齿未曾閒。树老蝉声合，碑残鸟篆斑。高寒碣石在，何日复重攀。
云阳县
作者：宋琬
朝代：清
体裁：五言律诗

巴东朐䏰邑，地入古图经。薄税输盐井，荒城俯翠屏。纵横豺虎迹，芜没杜鹃亭。月下闻新鬼，哀鸣不可听。
云阳道中作
作者：宋琬
朝代：清
体裁：古风

放棹白帝城，圆月哉生魄。天地忽开通，山川饶蕴籍。雪山雪始融，江涨凡数尺。王程顾已违，宁免考功责。布帆卷复张，邮签不盈百。沿岸见废墟，瘦田失阡陌。渔灯乱鬼火，髑髅草间白。鸠形半妇女，腰镰刈新麦。胡不待其黄，饥来不遑择。父老前致辞，衣穿多露脊。正供却易输，诛求苦络绎。府吏昨夜去，沙上马蹄迹。遗民困茧丝，祸乃甚刑辟。使君衔命来，何以救焚炙。嗟予忝上官，对汝觉颜赤。近闻幕府贤，下令减征役。化瑟已更弦，鸿雁有安宅。敢不自黾勉，毛发庶裨益。太息此烝黎，中夜转局蹐。
五日丁野鹤饷酒答来韵
作者：宋琬
朝代：清
体裁：五言律诗

蕤宾俄复逼，土室昼常阴。赖有故人酒，能宽旅病侵。瓦樽惊蚁泛，草荐学虫吟。童子来应熟，徘徊哀柝沉。
京口吊谈长益·其一
作者：宋琬
朝代：清
体裁：七言律诗

忆在僧房醉浊醪，瘦藤不倚尚能豪。关情五斗羞陶令，恸哭西台有谢翱。射虎石边朝立马，金鳌背上夜挥毫。我来欲作招魂赋，刬地西风捲怒涛。
京口吊谈长益·其二
作者：宋琬
朝代：清
体裁：七言律诗

微服曾从北寺还，吞声踯躅泪潸潸。怜余几续膺滂后，惟尔无惭生死间。脚踏卢龙临瀚海，魂为白鹤瘗焦山。故人近报方干死，地下相逢且破颜。
京口送房周垣北归·其一
作者：宋琬
朝代：清
体裁：五言律诗

客魂销已尽，况复送君归。身外无完策，江干有落晖。亲朋存与没，城郭是还非。极目多戎马，停桡泪一挥。
京口送房周垣北归·其三
作者：宋琬
朝代：清
体裁：五言律诗

尊酒话班荆，烽烟铁瓮城。送君如士会，为我谢田横。漂泊牵吴榜，悲歌变羽声。孤槎冲巨浪，犹忆向南征。
京口送房周垣北归·其二
作者：宋琬
朝代：清
体裁：五言律诗

间关江海路，契阔死生馀。忽忆同游地，今成异姓庐。何年将恐惧，有梦见丘墟。倘过先人墓，荆榛赖扫除。
京口送房周垣北归·其四
作者：宋琬
朝代：清
体裁：五言律诗

江城驰白羽，客泪满青衫。大海千峰雨，全家百尺帆。各嗟新短鬓，持赠旧长镵。间道如能达，书来蜡作函。
京口遣怀时江上戒严
作者：宋琬
朝代：清
体裁：五言律诗

丧乱逢今日，驰驱弱此心。出忘南北路，坐废短长吟。竹箨怀新雨，樱桃忆旧林。缄书那可寄，乡国少来音。
人日
作者：宋琬
朝代：清
体裁：七言律诗

檐鹊群翻坠雪枝，佳晨强起自裁诗。人从剪綵留生气，梦到寒梅欲放时。渐老幸无婚嫁累，旧游空有薜萝期。素琴零落谁能理，肠断春风古别离。
人日发皖城
作者：宋琬
朝代：清
体裁：五言律诗

令节逢人日，扁舟尚客星。挂帆当昧爽，高枕阅空冥。水鸟眠沙黑，江豚吹浪腥。匡庐才百里，翠色满长汀。
从军行送王玉门之大梁
作者：宋琬
朝代：清

有客有客髯而紫，左挟秦弓右吴矢。自言家本关中豪，黄金散尽来江沚。年来倦上仲宣楼，裹粮且记侯赢里。腰间匕首徐夫人，河畔荒丘魏公子。悬知吊古有深愁，慷慨登车不可止。自从盗决黄河奔，大梁未有千家村。烽火但增新战垒，尘沙非复古夷门。短衣聊向将军幕，长剑终酬国士恩。落日驱车临广武，春风试马出轘辕。丈夫佩印乃恒事，安能郁郁老丘樊！王郎顾我深叹息，一见欢喜如旧识。此行不但为封侯，人生贵在抒胸臆。江上杨花白雪飞，梁园芳草青袍色。盾鼻犹堪试彩毫，莺声聊为停珠勒。醉后狂歌气若云，军中教战容如墨。春风拂地车斑斑，起看明月揽刀环。平台宾客久零落，至今汴水空潺湲。怜予偃蹇风尘际，年来罄折雕朱颜。已知苦被雕虫误，强弩欲挽不可关。待尔他年分虎竹，相从射猎终南山。
从军行送王玉门之大梁
作者：宋琬
朝代：清
体裁：古风

有客有客髯而紫，左挟秦弓右吴矢。自言家本关中豪，黄金散尽来江沚。年来倦上仲宣楼，裹粮且访侯嬴里。腰间匕首徐夫人，河上荒祠魏公子。悬知吊古有深愁，慷慨登车不可止。自从盗决黄河奔，大梁未有千家村。烽火但增新战垒，尘沙非复古夷门。短衣聊向将军幕，长剑终酬国士恩。落日驱车临广武，春风试马出轘辕。丈夫佩印乃恒事，安能郁郁老丘樊。王郎顾我深叹息，一见欢如旧相识。此行不但为封侯，人生贵在抒胸臆。江上杨花白雪飞，梁园芳草青袍色。盾鼻犹堪试綵毫，莺声聊为停珠勒。醉后狂歌气若云，军中教战容如墨。春风拂地车斑斑，起看明月览刀镮。平台宾客久零落，至今汴水空潺湲。怜予偃蹇风尘际，年来磬折凋朱颜。已知苦被雕虫误，强弩欲挽不可关。待尔他年分虎竹，相从射雁终南山。
从谢方山中翰索酒四绝句·其一
作者：宋琬
朝代：清
体裁：七言绝句

谁将觞政谱阳秋，从事由来胜督邮。公子新醅能醉客，平原真足敌青州。
从谢方山中翰索酒四绝句·其三
作者：宋琬
朝代：清
体裁：七言绝句

分得糟床喜欲颠，鸱夷犹恨不如船。舍人但肯倾家酿，司业何劳损俸钱。
从谢方山中翰索酒四绝句·其二
作者：宋琬
朝代：清
体裁：七言绝句

零落高阳旧酒徒，萧萧华发剩狂夫。那堪重过新丰市，三百青铜近也无。
从谢方山中翰索酒四绝句·其四
作者：宋琬
朝代：清
体裁：七言绝句

十年泽畔极飘零，青眼高歌不愿醒。燕市逢君堪结社，可能偕隐二乡亭。
代寿六首 其一 中丞罗公
作者：宋琬
朝代：清
体裁：七言律诗

东山杖屦近何如，闻道蒲轮下玉除。人向鹿门招大隐，篇名鹖冠有藏书。烽烟无恙柴桑里，江海还瞻孟博车。此日称觞应泛菊，含情倍觉忆吾庐。
代寿六首 其三 张学宪
作者：宋琬
朝代：清
体裁：七言律诗

江城烽火废菁莪，使者谈经揽辔过。鹿洞云霞开讲席，鹅湖风雨绕弦歌。月明应续滕王赋，木落还吟湘女波。皋比若登庐阜上，羡君千尺对嵯峨。
代寿六首 其二 耿抚军
作者：宋琬
朝代：清
体裁：七言律诗

组练三千控上游，帝咨元老奠江州。百年国计营平策，异代家声好畤侯。下里生男应姓贾，中原有客共依刘。伫闻旌节还开镇，方略应宽圣主忧。
代寿六首 其五 张方伯
作者：宋琬
朝代：清
体裁：七言律诗

虎旅千屯夜唱筹，使君丰采冠南州。风流却忆羊开府，转运还如汉酂侯。落木应成湘客赋，浮云未改洞庭秋。何当重下陈公榻，明月清樽共倚楼。
代寿六首 其六 胡臬长
作者：宋琬
朝代：清
体裁：七言律诗

翠幰风清白鹭车，康郎山水入吹笳。讼庭无事扉生草，泽国谁歌鼠有牙。按部千官争解绶，徵书十道伫宣麻。阿戎别后长相忆，彩笔犹能赋落霞。
代寿六首 其四 史太守
作者：宋琬
朝代：清
体裁：七言律诗

渤海曾闻龚少卿，移家琴鹤豫章城。斗间剑气中宵动，江上棠花百里明。诗入舂陵堪雪涕，月临匡阜坐谈兵。拂衣欲买扁舟老，为报东岩已可耕。
代寿平西亲王
作者：宋琬
朝代：清
体裁：五言排律

圣代膺图箓，亲贤授钺年。孤忠凌白日，至孝格皇天。破竹欃枪落，挥戈露布传。云台冠剑肃，带砺鼎铭鲜。鱼水千秋契，龙旌九代专。锦江朝洗甲，玉垒夕无烟。饮至郫筒酒，铙歌蜀国弦。包茅诅楚后，跃马渡泸先。不战三苗格，无波重译宣。军容收燧象，瘴雨看飞鸢。衔璧尉佗至，埋铜马援旋。黎人洵革面，黔首息劳肩。师出牂牁外，书飞魏阙前。九重宽旰食，六佾赐轩悬。列爵留侯上，论功高密偏。旂常勋烂矣，裘带意萧然。吐哺英才集，投醪勇士骞。兔园枚叟赋，蚁醁穆王筵。铃阁弹棋静，山农拥褐眠。三秋揆揽近，万户祝声阗。天际闻笙鹤，人间有偓佺。金台开邸第，滇海泛楼船。几杖君王赐，庭闱世子篇。无家王粲老，久客令威还。凋瘵稀三党，飘摇剩数椽。倾巢嗟荡柝，大厦赖生全。冬日欣瞻仰，温风沐接延。临岐情脉脉，怀德意拳拳。喜届嵩高节，遥驰介寿笺。颂言期万祀，微愫托中涓。曷日趋彤陛，称觞捧豆笾。
代赠张青弇佥宪·其一
作者：宋琬
朝代：清
体裁：七言律诗

万里昆明洗甲年，帝思屏翰借才贤。青骢甫到收蛮雨，紫气重来捧御筵。身傍香炉星北极，功高铜柱日南天。吾庐近在棠阴下，不必经营阳羡田。
代赠张青弇佥宪·其二
作者：宋琬
朝代：清
体裁：七言律诗

滇南凋敝赋鱼赪，自得公来买犊耕。六诏风清诸葛垒，九黎山接伏波营。烟消瘴海无鲸浪，春满盘江有雁声。华发自怜无寸补，依刘将欲扫柴荆。
代赠谢臬长路然
作者：宋琬
朝代：清
体裁：五言排律

盛代开屏翰，名卿作股肱。旌旗雄楚甸，弦管醉钟陵。揽辔人争羡，祥刑帝所矜。春回犀烛照，清切玉壶冰。亭以欧公号，山原谢傅登。驺虞南国颂，螭陛上台徵。自哂驽骀并，由来雁鹜乘。非公操鉴度，谁与察淄渑。知己宁谋面，衔恩独服膺。苍茫瞻白鹭，局蹐戒青蝇。欲折梅花寄，聊将鲤素凭。愿言依剑履，东阁待孙弘。
代送党司农致政十韵
作者：宋琬
朝代：清
体裁：五言排律

元老惜分携，青门匹马嘶。旌旄双阙外，雨雪二陵西。吾道歌衰凤，君心卜放麑。履声留殿上，衣箧自天题。祖帐看黄发，凭轩降紫泥。曰归寻鹿豕，既醉咏凫鹥。岁月供高枕，烟霞且杖藜。渼陂春自泛，华岳老能跻。相过馀樵牧，兼闻罢鼓鼙。他年后车载，应在钓璜溪。
任城晤王兰陔水部留赠四首·其一
作者：宋琬
朝代：清
体裁：七言律诗

痛哭吴山送累臣，相看恻恻暗沾巾。范滂西去无生想，王粲南归有故人。梦里三千讹已信，尊前七尺认方真。足音忽报儿童喜，细数烦冤转欲颦。
任城晤王兰陔水部留赠四首·其三
作者：宋琬
朝代：清
体裁：七言律诗

卢橘垂垂屋角青，短篱疏树草玄亭。閒眠东阁修花史，坐对南池注水经。槛外鹅群堪卓笔，风前鹤子自梳翎。何人偏弄阳关笛，别后浮云此际停。
任城晤王兰陔水部留赠四首·其二
作者：宋琬
朝代：清
体裁：七言律诗

偶随征雁过西轩，乍解绨袍意自温。笑插黄花惊我在，能添白发是君恩。移灯欲代秋虫语，剪纸还招客子魂。回首六朝明月夜，浊醪一石独留髡。
任城晤王兰陔水部留赠四首·其四
作者：宋琬
朝代：清
体裁：七言律诗

仙郎近拜白云司，四载驰驱帝念兹。旧执玄圭祠伯禹，新携丹笔檄冯夷。歌成瓠子秋风夕，客散桐廊夜雨时。何逊梅花无恙否，重吟佳句倍相思。
何匡山招同俞嵩庵进士看雨中牡丹俞诗先成予分得圆字
作者：宋琬
朝代：清
体裁：七言律诗

梅花东阁已萧然，簇簇朱栏拥绛仙。巫峡晚妆香作雨，洛川朝步玉为烟。莺能伴客须频啭，月若多情幸早圆。欲赋倾城谁得似，綵毫偏让李青莲。
何匡山竹罂草堂次吴梅村先生韵
作者：宋琬
朝代：清
体裁：七言律诗

高隐何须向乐浪，初衣赋后鬓还苍。百年地是柴桑里，第五桥通蓝水庄。黄鸟好教花作屋，白鸥相伴酒为乡。琅玕节比鸬鹚杓，好客频来问索郎。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其一
作者：宋琬
朝代：清
体裁：五言律诗

东郭接平畴，柴荆事事幽。苔痕偏染屐，云气欲成楼。荒草螽斯集，乔林熠耀流。田家新黍熟，款款独相留。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其一
作者：宋琬
朝代：清
体裁：五言律诗

汩汩哀时序，悠悠思故山。敝庐沧海曲，荒径翠微间。幻梦惊藏鹿，狂歌欲放鹇。年年芳草绿，惆怅未能还。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其三
作者：宋琬
朝代：清
体裁：五言律诗

涧水东西合，邻人上下居。数竿穿径竹，一寸跳波鱼。户外求羊履，床前郭橐书。幸留牙齿健，薇蕨敢辞馀。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其三
作者：宋琬
朝代：清
体裁：五言律诗

田事经营毕，蹲鸱足禦冬。嫩宜崖蜜滑，香与石脂浓。比舍寒相饷，庵僧到自供。十年忘此味，逋客笑周颙。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其二
作者：宋琬
朝代：清
体裁：五言律诗

小筑清溪上，茅斋万壑围。葳蕤开木笔，睍睆弄金衣。树色平临榻，泉声曲抱扉。苍茫烟水外，閒杀钓鱼矶。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其二
作者：宋琬
朝代：清
体裁：五言律诗

稻畦临水面，椒圃隔山陲。浊酒开桑落，寒衣织檿丝。问鱼潮退后，驱马雪晴时。社日东邻会，招邀不我遗。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其五
作者：宋琬
朝代：清
体裁：五言律诗

暇日谁能数，秋来胜事多。风飘万里雁，木落大沽河。素月桐间引，银笙枣下歌。沧洲无限意，回首愧渔蓑。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其六
作者：宋琬
朝代：清
体裁：五言律诗

别业旌旗口，峰峦纡画图。白云千嶂合，红叶一村孤。池鹤今谁主，林莺屡换雏。纵令归计稳，须借老藤扶。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其四
作者：宋琬
朝代：清
体裁：五言律诗

客从乡里至，再拜问松筠。为说俱无恙，相看又一春。渔竿元故物，燕子劝归人。游矣吾将老，柴车尚可巾。
余家海上有林园山墅之乐自逢多故仅有存者十年之间未尝一日栖焉岁时遒尽眷我旧居作故山诗·其四
作者：宋琬
朝代：清
体裁：五言律诗

步屧违人事，空山遣物华。燕泥沾柳絮，莺语落松花。采药春方晚，寻原日每斜。兴来殊未懒，冒雨自锄瓜。
余年五十有三方举一子于吴门会以他事留金陵踰年六月买舟东下行次宜兴阻风三日漫赋此章示柳生公韩
作者：宋琬
朝代：清
体裁：七言律诗

吴趋作客欲为家，弧矢初悬感鬓华。渐喜长身求竹马，却怜靧面过桃花。陶潜纸笔何须计，刘表男儿且自誇。寄语石尤休作恶，枫桥明月片帆斜。
佟中丞招饮僻园重赋·其一
作者：宋琬
朝代：清
体裁：五言律诗

未遣双童报，多因看竹来。忽闻红药发，正尔绿樽开。客有登楼赋，人思运甓才。东篱丛菊少，须及雨中栽。
佟中丞招饮僻园重赋·其三
作者：宋琬
朝代：清
体裁：五言律诗

逢迎宽礼数，藉草任高眠。莫叹金城柳，长参玉版禅。钟声诸寺近，塔影万灯悬。扫径公应许，墙东借一椽。
佟中丞招饮僻园重赋·其二
作者：宋琬
朝代：清
体裁：五言律诗

莺啼殊未倦，燕垒恰初营。花外春风改，林端夕照明。青藤过旧格，白纻谱新声。听彻吴儿曲，严城每曙更。
佟中丞招饮僻园重赋·其四
作者：宋琬
朝代：清
体裁：五言律诗

归田惟种秫，花槛俯糟床。纵饮宁论直，逃名自有乡。异香誇上若，嘉会集高阳。镇日留髡醉，无劳典鹔鹴。
佟中丞汇白僻园观姚伯右画梅歌
作者：宋琬
朝代：清
体裁：古风

南国梅花数玄墓，绛雪琼枝千万树。秣陵城中吉祥寺，古干离奇世无二。游人如蝶坐其下，车马笙歌到花谢。我来步屧长干里，荷叶田田正初夏。惊看素壁扫寒枝，霜华绿萼纷相亚。秃梢拂云半已枯，蛟龙屈曲怒且癯。粉黛肯教巢燕污，轻黄欲上游蜂须。画手曾闻杨补之，近代无过关九思。姚生自是餐霞客，酒酣泼墨方淋漓。亭亭斜影临春水，姑射仙人弄珠蕊。秾李夭桃空自妍，一时頫首称群婢。尤物从来贵栖托，多君写向平津阁。孤亭面面碧琅玕，池光交映青田鹤。主人醉客出新篘，丝竹东山恣燕游。据床三弄桓伊笛，不必重寻孙楚楼。
佟汇白中丞僻园·其一
作者：宋琬
朝代：清
体裁：五言律诗

中丞开别业，选胜古长干。树老柴门窄，泥香屐齿乾。置亭招弈客，斸笋税园官。坐爱江天晚，斜阳独倚栏。
佟汇白中丞僻园·其三
作者：宋琬
朝代：清
体裁：五言律诗

画廊标物外，那复似人间。石色连松影，波光乱竹斑。巢云多鹳鹤，佐酒出鲂鳏。况值初弦月，高歌未拟还。
佟汇白中丞僻园·其二
作者：宋琬
朝代：清
体裁：五言律诗

冶游喧士女，车马竹林西。路傍蒹葭入，行因蛱蝶迷。远山青不断，芳草绿初齐。比舍饶新酿，清樽处处携。
佟汇白中丞僻园·其四
作者：宋琬
朝代：清
体裁：五言律诗

忆昔山阴道，扁舟到寓园。侧看岩际屋，直似画中村。胜赏今难再，风流此尚存。由来歌舞地，应在谢公墩。
使君滩
作者：宋琬
朝代：清
体裁：五言律诗

昔人已千载，尚说使君名。山色朝昏态，江流日夜声。蛟龙春偃蹇，象马势欹倾。前路新滩险，劳劳心骨惊。
侍御韩西轩先生钓台
作者：宋琬
朝代：清
体裁：七言律诗

先生早岁返丘园，选胜垂纶此结轩。赴海遥看千派入，倚云高见一峰尊。月明华表松杉影，雨洗丹梯杖履痕。谁谓风流难再嗣，客星今已属诸孙。
修竹篇为筠士上人作
作者：宋琬
朝代：清
体裁：古风

茸城五月黄梅初，檐溜如瀑三尺馀。古云避暑如避寇，炎蒸卑湿愁所如。翠竹檀栾出红壁，莺声历乱高僧居。便策青藤招素友，兴来不复劳肩舆。少年释子喜迎客，洒除苔径开精庐。笔底烟云北苑法，架上卷轴先秦书。绕屋琅玕青万个，翛然直上淩空虚。坐爱清光还复卧，绳床无足施籧篨。一枕凉飔来北牖，睡起盘餐复何有。斸将新笋伴伊蒲，已放龙孙出林薮。羡尔丰神迥出群，此君楚楚真堪友。却嫌十笏无馀地，渭川恨不栽千亩。剥啄谁人共往还，祗应许我支离叟。禅门阒寂万缘空，桑下一宿如飞鸿。寓情于物恐为累，况乃色相存胸中。支公好鹤兼好马，嗟君此意将无同。三问支颐笑不答，少焉月出青林东。清磬数声收众籁，空阶肃肃闻清风。相送溪桥聊伫立，回看烟雾方濛濛。
偏凉汀四首·其一
作者：宋琬
朝代：清
体裁：五言律诗

谢公高卧处，屐齿至今留。峰影朝临牖，波光夜入楼。长松千笏立，大海一杯浮。欲访三山去，淩风一放舟。
偏凉汀四首·其三
作者：宋琬
朝代：清
体裁：五言律诗

白石村边路，何如华子岗。芰荷香作屋，薜荔蔓为墙。载酒偕裴迪，抽毫忆谢庄。凭栏意无限，鱼鸟欲相忘。
偏凉汀四首·其二
作者：宋琬
朝代：清
体裁：五言律诗

北地园林少，尤难近里闾。楼台新霁色，城郭暮烟馀。野饭舂菰米，霜刀脍鲫鱼。狂歌明月下，归棹每徐徐。
偏凉汀四首·其四
作者：宋琬
朝代：清
体裁：五言律诗

松径苍无际，沙洲碧几湾。虫声秋雨外，渔笛夕阳间。怪石随高下，轻舠自往还。群鸥浑不去，似爱主人閒。
偶感
作者：宋琬
朝代：清
体裁：七言绝句

谁放东园桃李枝，浅深随意著胭脂。春风自是虚施巧，不为愁人染鬓丝。
元日日食阴雨不见越四日微雪不成夜乃大雨排闷赋诗
作者：宋琬
朝代：清
体裁：七言律诗

岁云改矣寒方剧，日有食之云气微。柳色偏于南国早，雪花长似北人稀。愧无旨酒会邻里，且拥残书眠竹扉。堪笑儿曹强解事，阑街箫鼓试春衣。
元日祀先大夫儿辈相随拜跪颇能成礼喜而有作·其一
作者：宋琬
朝代：清
体裁：七言律诗

华发支离叹鲜民，椒觞独荐每沾巾。松楸又历三冬雪，俎豆新添一辈人。拜舞宛依严父膝，登临能掖老夫身。明年小塾谁先入，箧里遗经为尔陈。
元日祀先大夫儿辈相随拜跪颇能成礼喜而有作·其二
作者：宋琬
朝代：清
体裁：七言律诗

萧瑟生平庾子山，生儿犹未识乡关。外家近在吴趋里，齐语徐归庄岳间。旧绣衮衣增旅困，新橙劝酒破衰颜。老妻书札盈三尺，竹马秋来定北还。
元旦
作者：宋琬
朝代：清

白项乌啼接曙晖，条风依约满圜扉。非关潘岳为郎拙，自是虞翻与世违。沧海尚悬逋客泪，清霜宁为贱臣飞。故园鸥鹭应相诮，辜负三春薜荔衣。
兄子石麟生日
作者：宋琬
朝代：清
体裁：五言律诗

尚忆分汤饼，俄然换绣襦。悬弧犹故里，靧面是穷途。学语全兼浙，呼侬或类吴。风尘愁汝父，亦解掷戈无。
先大夫讳日
作者：宋琬
朝代：清

坠叶岂更荣，流波无重回。哀哀古孝子，痛哭嗟瓶罍。喟余少薄祜，赋无《凌云》才。侧闻过庭训，爱惜如琼瑰。弱龄把铅椠，慈颜为之开。乾坤当百六，梁木忽然摧。譬彼玄鸟雏，巢倾雕梁灾。譬彼松下草，霜落成枯荄。自我歌鲜民，星纪凡屡该。况乃忝符节，陇山崔以巍。松阡渺何处，莫剪蒿与莱。飘萧生素发，膝下无婴孩。缅想夜台内，恻恻伤其怀。誓言守遗教，敢令官方乖。庶以清白风，稍酬罔极哀。
先大夫讳日万寿寺礼佛因示诸生·其一
作者：宋琬
朝代：清
体裁：古风

坠叶岂更荣，流波无重回。哀哀古孝子，痛哭嗟瓶罍。喟余少薄祜，赋无淩云才。侧闻过庭训，爱惜如琼瑰。弱龄把铅椠，慈颜为之开。乾坤当百六，梁木忽然摧。譬彼玄鸟雏，巢倾雕梁灾。譬彼松下草，霜落成枯荄。自我歌鲜民，星纪凡屡该。况乃忝符节，陇山崔以巍。松阡渺何处，莫剪蒿与莱。飘萧生素发，膝下无婴孩。缅想夜台内，恻恻伤其怀。誓言守遗教，敢令官方乖。庶以清白风，稍酬罔极哀。宛彼鸣鸠诗，俛仰诚悲哉。
先大夫讳日万寿寺礼佛因示诸生·其二
作者：宋琬
朝代：清
体裁：古风

依依檐际燕，嗷嗷林间乌。经营哺其儿，毛伤尾毕逋。人生非空桑，二人谁则无。匹庶有至性，矧乃贤哲徒。孝笋与甘泉，感格良非诬。羲和无停策，倏忽及桑榆。荣名一不早，回首空嗟吁。椎牛而祭墓，不及酒一盂。紫綍与丹书，何如菽水俱。勖哉二三子，努力崇令图。及尔北堂亲，策名日月衢。曾闵在吾党，咫尺非遥途。作歌以相警，慎勿学老夫。
八月十五夜同施愚山泛舟湖上听庄蝶庵弹琴
作者：宋琬
朝代：清
体裁：古风

自枉豫章书，岁序凡屡移。久客如荡子，幸免沟壑危。忽闻故人至，喜极不遑悲。惊定转呜咽，涕泗交双颐。穷途长儿子，欢然前抱持。湖光信清美，况当三五期。秋莼尚可剪，桂萼方葳蕤。停桡延素月，婵娟来何迟。赖有广陵客，清商弹哀丝。飒然风雨外，静夜蛟龙随。佳辰此邂逅，后晤安可知。矧兹远行迈，扁舟去武夷。问我渺安逝，郁邑难为辞。螺江有征雁，且记南游诗。
六月己酉大雨连夜水至床下殆无卧处口占二首简谷霖苍学宪·其一
作者：宋琬
朝代：清
体裁：五言律诗

羁束嗟同病，昏昏昼亦阴。隔垣呼浊酒，终夜听愁霖。螮蝀谁能指，锒铛半欲沉。天威终不忒，豺虎尔何心。
六月己酉大雨连夜水至床下殆无卧处口占二首简谷霖苍学宪·其二
作者：宋琬
朝代：清
体裁：五言律诗

太息衔冤久，绳床膝尽穿。正然愁雀角，况复共蛙眠。薄宦殊枯菀，遭谗各后先。不须詹尹卜，磨蝎是生年。
六言杂感十六首·其一
作者：宋琬
朝代：清
体裁：六言诗

乡信久无白雁，边楼惟有黄云。试问陇头迁客，何如宕子从军。
六言杂感十六首·其七
作者：宋琬
朝代：清
体裁：六言诗

长安万事如奕，旧谱翻来更新。闻道崖州编管，濒行却画麒麟。
六言杂感十六首·其三
作者：宋琬
朝代：清
体裁：六言诗

仕农毕竟谁优，两者徘徊未果。今之从政殆而，惟有蚓而后可。
六言杂感十六首·其九
作者：宋琬
朝代：清
体裁：六言诗

拙性鼎还吾鼎，微官觚而不觚。专敕居然一将，部曲未满百夫。
六言杂感十六首·其二
作者：宋琬
朝代：清
体裁：六言诗

世事云翻雨覆，功名水到渠成。塞马去来无恙，楚弓得失休惊。
六言杂感十六首·其五
作者：宋琬
朝代：清
体裁：六言诗

小阁乍晴乍雨，愁怀或哭或歌。一枕大槐安国，白衣苍狗由他。
六言杂感十六首·其八
作者：宋琬
朝代：清
体裁：六言诗

李广坟边吊古，归来怀抱纵横。恨杀陇川酒薄，浇愁只到三更。
六言杂感十六首·其六
作者：宋琬
朝代：清
体裁：六言诗

班女方悲团扇，昭仪却闭空宫。自古蛾眉难画，漫誇谁拙谁工。
六言杂感十六首·其十
作者：宋琬
朝代：清
体裁：六言诗

骑省十年不调，中郎一岁三迁。鹏鴳但知互笑，夔蚿不解相怜。
六言杂感十六首·其十一
作者：宋琬
朝代：清
体裁：六言诗

雪后卦台遗迹，微茫尚辨乾坤。一自羲皇多事，谁为混沌称冤。
六言杂感十六首·其十三
作者：宋琬
朝代：清
体裁：六言诗

麋鹿秦山多有，鲂鳏渭水全无。更恨不宜种秫，陶公酿酒何需。
六言杂感十六首·其十二
作者：宋琬
朝代：清
体裁：六言诗

闭阁焚香兀坐，支颐读史三过。陋矣江淹恨赋，古今奇恨还多。
六言杂感十六首·其十五
作者：宋琬
朝代：清
体裁：六言诗

岁月逢迎使者，往来不解征鞍。试向邮亭借问，几人新斩楼兰。
六言杂感十六首·其十六
作者：宋琬
朝代：清
体裁：六言诗

鸟鼠尚然同穴，蜾蠃也自宜男。蛮触不知何事，角端大战方酣。
六言杂感十六首·其十四
作者：宋琬
朝代：清
体裁：六言诗

见说蒲稍天马，籋云汗血何稀。不是龙媒已尽，今之相者举肥。
六言杂感十六首·其四
作者：宋琬
朝代：清
体裁：六言诗

窃钩自古有诛，不谓悬之令甲。首阳若戴乌纱，薇蕨将无枉法。
关山梦
作者：宋琬
朝代：清
体裁：古风

关山上与星辰逼，鱼贯猿梯费攀陟。如歌如哭石泉声，半紫半黄秋树色。十年驱马赋西征，曾共西岩麋鹿盟。今日烟霞生枕上，乘风欲去吹瑶笙。
再咏画眉
作者：宋琬
朝代：清
体裁：七言绝句

杨家姊妹斗新妆，虢国双蛾独擅场。今日花前歌宛转，依稀还似奏霓裳。
再题伍士长小像
作者：宋琬
朝代：清
体裁：七言绝句

如君然诺重平生，意气相倾七尺轻。游侠于今推剧孟，一时卿相尽知名。
再题黍谷赠胡湘孙画册·其一
作者：宋琬
朝代：清
体裁：七言绝句

谁画兰荪送楚臣，幽香冉冉自为春。大江明月孤舟远，忆尔山河窈窕人。
再题黍谷赠胡湘孙画册·其二
作者：宋琬
朝代：清
体裁：七言绝句

雪满空囊烟满枝，素琴相伴影参差。秋风若为吹丛桂，折向飞鸿寄所思。
写哀·其一
作者：宋琬
朝代：清
体裁：五言律诗

幽愤嵇中散，悲歌楚左徒。余材诚不逮，其事若相符。荦荦嗟男子，申申詈女媭。巫咸渺终古，风雨閟难呼。
写哀·其一
作者：宋琬
朝代：清
体裁：五言律诗

悬黎天下贵，洵美且为瑕。不信马生角，方知鼠有牙。艰难催白发，生死付黄沙。自古愁消骨，微躯敢怨嗟。
写哀·其三
作者：宋琬
朝代：清
体裁：五言律诗

书空终夕坐，星斗自昭回。敢向秦庭哭，空惭汉史才。履霜君子操，贝锦寺人哀。安得东方朔，为君语怪哉。
写哀·其三
作者：宋琬
朝代：清
体裁：五言律诗

故国饶泉石，先人杖履游。莺花深岁月，雨雪泣松楸。多难惭身隐，馀生愿首丘。终焉遂疏放，没齿更何求。
写哀·其二
作者：宋琬
朝代：清
体裁：五言律诗

憔悴南冠系，凄凉北寺门。冻云添夜哭，怪鸟下朝暾。百代皋陶庙，前朝李杜魂。欲排阊阖问，虎豹一何尊。
写哀·其二
作者：宋琬
朝代：清
体裁：五言律诗

旧与金闺彦，连镳白玉除。鹓鸿羞比翼，鲂鱮欲裁书。左校存亡讯，同人急难初。平生知己泪，沾洒万行馀。
写哀·其五
作者：宋琬
朝代：清
体裁：五言律诗

焚香看释典，清夜想前因。文字缠馀孽，风波到鲜民。纷纷朱绂贱，累累赭衣亲。莫恨青蝇棘，相留吊此身。
写哀·其四
作者：宋琬
朝代：清
体裁：五言律诗

执戟沾微禄，栖迟仰大官。累臣天不吊，圣主法终宽。宗祀哀羊舌，身名笑鼠肝。须眉真自腼，书札报任安。
写哀又二首·其一
作者：宋琬
朝代：清
体裁：五言律诗

夙昔怀明发，蹉跎四十年。省躬期画地，遘闵欲呼天。白日霾双阙，悲风感下泉。生存何面目，三复蓼莪篇。
写哀又二首·其二
作者：宋琬
朝代：清
体裁：五言律诗

五子歌堪泣，飘摇安所归。覆巢知不免，贯索竟相依。霜霰号邹衍，音书痛陆机。故园千里梦，望断鹡鸰飞。
冬夜大雪过郭函九先生·其一
作者：宋琬
朝代：清
体裁：五言律诗

绳床无俗客，棋局为余留。恰遇樽前雪，言登竹里楼。闻琴滋别泪，烧烛夺更筹。最是离忧切，非关学子猷。
冬夜大雪过郭函九先生·其二
作者：宋琬
朝代：清
体裁：五言律诗

征马欲骎骎，高斋此暂临。话因杯酒咽，愁与夜寒深。客奏广陵散，诗裁陇水吟。今宵羌管急，感激为知音。
冯唐墓
作者：宋琬
朝代：清

冯公昔未遇，执戟叹淹留。一荐云中守，能宽汉主忧。古碑荒藓合，高柳暮鸦秋。自笑为郎拙，萧萧欲白头。
冯羲轩寿诗
作者：宋琬
朝代：清
体裁：五言律诗

闻道丹阳尹，行春马步工。人歌江水上，名在御屏中。五斗追王绩，三山问葛洪。跻堂诸父老，拜舞醉熏风。
冷心芬挽诗四首·其一
作者：宋琬
朝代：清
体裁：五言律诗

奕奕征南幕，翩翩记室才。从军诗独老，喻蜀志堪哀。枝上啼鹃去，梁间有鵩来。君王明月夜，为尔罢金罍。
冷心芬挽诗四首·其三
作者：宋琬
朝代：清
体裁：五言律诗

应刘俱不永，天意妒吾曹。剑外迷丹旐，军中惜彩毫。良朋哀范式，令子是枚皋。遥掬嘉陵水，临风荐一毛。
冷心芬挽诗四首·其二
作者：宋琬
朝代：清
体裁：五言律诗

献捷巴西日，遥传露布文。铙歌馀鹭曲，笔阵亚鹅群。旅榇金牛峡，招魂白帝云。羊欣裙一叶，把玩倍思君。
冷心芬挽诗四首·其四
作者：宋琬
朝代：清
体裁：五言律诗

颇恨同心远，谁知异物归。定交非握手，闻讳忽沾衣。剑挂思琼树，琴亡惜玉徽。他年华表鹤，应向锦城飞。
减字木兰花·招友人游湖
作者：宋琬
朝代：清

孤山之下。雨中正好看花也。待得晴时。杏嫁梅娠绿满枝。空囊乌有。三百青铜难贳酒。亟典春衣。莫待东君致政归。
刀鱼
作者：宋琬
朝代：清

银花烂漫委筠筐，铁带吴钩总擅长。千载专诸留侠骨，至今匕箸尚飞霜。
分水庙·其一
作者：宋琬
朝代：清
体裁：七言律诗

谁握并刀剪绛河，朝宗千里舳舻过。龙鳞派别双归海，燕尾支分两注波。月印碧潭宛转镜，橹摇雪练往来梭。长茭既属神哉沛，不假宣房瓠子歌。
分水庙·其三
作者：宋琬
朝代：清
体裁：七言律诗

波痕何事界町畦，一曲平分似解觿。堤上柳条争袅袅，岸边芦叶共萋萋。雨馀螮蝀雌雄见，日落鸳鸯向背迷。争似狂夫无定准，寄书南北误封题。
分水庙·其二
作者：宋琬
朝代：清
体裁：七言律诗

汤汤汶泗此交流，地控中原拥上游。东野星辰连析木，南天筐篚半扬州。冯夷自割鸿沟界，孝武空劳白马裘。何事杨朱偏涕泪，茫茫岐路客心愁。
分水庙·其四
作者：宋琬
朝代：清
体裁：七言律诗

盘涡中划縠纹连，不借樵风也自便。双叠空明云母扇，两头歌吹木兰船。阳侯谁擅黄池长，明月疑从谷浦悬。极目苍苍葭菼外，不知何处汶阳田。
刘紫谷匏樽书舍·其一
作者：宋琬
朝代：清
体裁：五言律诗

一笏才容膝，花香坐卧围。竹穿新槛出，燕补旧巢归。画舫名堪袭，匏樽兴不违。看梅须雨霁，幽梦欲先飞。
刘紫谷匏樽书舍·其二
作者：宋琬
朝代：清
体裁：五言律诗

择配君何晚，如皋射雉初。画眉秦氏女，伐髓越人书。野鹤窥丹灶，园蔬脍白鱼。河翁留客醉，一石不曾馀。
刘越石闻鸡处
作者：宋琬
朝代：清

衰柳平沙古渡村，传闻此地舞刘琨。鞭惟祖逖能先著，客有卢谌感旧恩。江左衣冠空北顾，古来天地此中原。鸡声依旧清霜晓，招得并州万里魂。
刘远公扁舟图
作者：宋琬
朝代：清
体裁：七言律诗

五湖今日半风尘，画里重看折角巾。楚国大夫兰作枻，王家公子璧为人。山中薜荔供衣服，海外珊瑚拂钓缗。试向匡庐寻旧隐，孤云秋月是前身。
刘雪舫馈泉酒赋谢
作者：宋琬
朝代：清
体裁：古风

贱子实顽疏，读书怀往哲。赋命一何穷，遭时多臲卼。已矣复何言，门内生饕餮。祸本验豺声，天心厄羊舌。踪迹同沙抨，身名竟瓦裂。仓卒槛车徵，骨肉成死诀。幸荷国恩宽，未即赐臣玦。待罪爽鸠庭，呼天口流血。甲士月践更，刀镮俨罗列。嫚骂谁敢嗔，供顿讵能缺。充肠藜藿甘，伴寝锒铛热。惊看肤已枯，空馀骨未折。卧疾谢参苓，何心谋曲糵。平生金石交，弃我如蜣蛣。粱肉委沟溪，一毛安肯屑。之子未谋面，顾予临土穴。问答未终词，执手但呜咽。侧闻甲申春，哲兄仗奇节。百口尽祝融，义比昆冈烈。南州有王生，椽笔直如铁。作传表英风，快事称双绝。中夜鬼神泣，毛发森凛冽。言君隐甓湖，躬耕种瓜瓞。今我被谗口，辱亲愧阀阅。载见忠孝裔，心伤内如爇。忽闻青丝骑，醇醪重提挈。酿用锡山泉，此味经年别。举盏祭皋陶，壶觞聊自啜。寒夜羁魂安，馀沥小僮悦。何由脱罻罗，共醉西山雪。
初夏同杨九章太守王心任郡丞宴南台寺
作者：宋琬
朝代：清
体裁：七言律诗

孤台缥缈俯长河，参佐追陪到薜萝。黄鸟鸣时烟树合，白鸥飞尽夕阳多。渡头吹笛闻渔唱，月下烹泉试茗柯。此日接䍦须倒载，莫教归骑促笙歌。
初夏杂感·其一
作者：宋琬
朝代：清
体裁：五言律诗

长安三月后，官舍似清秋。树色分金掌，莺啼出玉沟。尘沙云塞隔，车马蓟门愁。横笛谁吹汝，寥寥独未休。
初夏杂感·其三
作者：宋琬
朝代：清
体裁：五言律诗

冉冉嗟行役，东风又柳绵。黄云千骑动，青草五陵烟。怀古过燕市，看人入洛年。离宫多望幸，几许扈甘泉。
初夏杂感·其二
作者：宋琬
朝代：清
体裁：五言律诗

长日鸟关关，飘摇客未还。序惊蚕月近，春去马蹄閒。作赋愁难减，为郎鬓易斑。疏帘微雨过，暂许梦青山。
初夏杂感·其四
作者：宋琬
朝代：清
体裁：五言律诗

盐铁宁辞贱，平明公府趋。茧丝伤寇盗，马齿倦泥途。久客悲双剑，微官算五铢。东山兄弟好，为说故园无。
初度课仆缝衣
作者：宋琬
朝代：清
体裁：古风

一室类禅龛，馀年愧僧腊。道气生桁杨，秋风欺韎韐。晨兴盥我手，鹑衣妨出纳。去岁已三浣，今兹须百衲。宁辞僮仆羞，况乃虮虱匝。持此报山妻，砧声共呜邑。
初春寓吴简姜如农给谏·其一
作者：宋琬
朝代：清
体裁：七言律诗

久向江天理钓纶，杖藜相见转相亲。如君岂屑吴门卒，许我来为洛社人。乡曲旧曾陪宴尾，烟波今已属閒身。饱闻邓尉梅花发，蜡屐追随莫厌频。
初春寓吴简姜如农给谏·其二
作者：宋琬
朝代：清
体裁：七言律诗

剪韭重将竹马论，惊心硕果两翁存。殊方春色催衰鬓，是处人情胜故园。泽国同寻麋鹿伴，池塘堪痛鹡鸰原。他年儿辈称胶漆，吴下朱陈又一村。
初秋即事
作者：宋琬
朝代：清
体裁：七言绝句

瘦骨秋来强自支，愁中喜读晚唐诗。孤灯寂寂阶虫寝，秋雨秋风总不知。
初至京王敬哉先生贻诗慰问依韵赋答
作者：宋琬
朝代：清
体裁：七言律诗

散发江干带女萝，蓟门何意复经过。五湖笠子风涛稳，长乐钟声感慨多。放逐久无人问讯，文章能遣命蹉跎。出山小草良朋劝，犹自羁魂怯网罗。
初至汾湖喜方尔止潘江如钱驭少过访
作者：宋琬
朝代：清
体裁：五言律诗

痛饮江楼日，常询廿八都。干戈馀此地，烟水待吾徒。荻岸千家隐，菱花一桨孤。衔杯忽洒泪，麋鹿满姑苏。
别杨鼎臣久矣舟中偶值喜而有赠
作者：宋琬
朝代：清
体裁：七言律诗

曾向燕台看孟劳，片帆忽下广陵涛。欲追往事聊呼酒，醉露新书是反骚。挂壁蛟螭时欲响，浮家舴艋自能操。不因漂泊惊相问，肯信吾今已二毛。
剖石禅师示寂邓尉之圣恩寺诗以吊之·其一
作者：宋琬
朝代：清
体裁：七言律诗

尚想支公白氎巾，东林曾此剪荆榛。湖边说法龙尝听，树下经行鹿已驯。吴会衣冠思古德，沃州瓶钵有门人。自怜华发蹉跎甚，问道无缘愧许询。
剖石禅师示寂邓尉之圣恩寺诗以吊之·其二
作者：宋琬
朝代：清
体裁：七言律诗

一滴曹溪百派分，微言端不落声闻。天花散后何曾著，柏子新来遂不焚。锡杖遥分千岭月，松龛深贮五湖云。白毫光里西归去，空使人间怨夕曛。
剡溪道中
作者：宋琬
朝代：清

昔人乘雪往，而我溯风行。万壑穿云转，孤舟与石争。鱼游寒水见，鸥立夕阳明。安道留遗宅，寥寥千载名。
十二夜泊田家镇
作者：宋琬
朝代：清
体裁：五言律诗

捲幔看青嶂，停桡俯白沙。风光如二月，烟火近千家。烧烛吴歌发，归村楚语哗。更阑笑儿子，牵袂索银花。
十月十七日诸同人宴红桥分得舟庵二字·其一
作者：宋琬
朝代：清
体裁：五言律诗

为爱林塘好，天寒秋色留。池光翻白鸟，城影压朱楼。斗酒此高会，长堤足冶游。明年脩禊事，还拟荡轻舟。
十月十七日诸同人宴红桥分得舟庵二字·其二
作者：宋琬
朝代：清
体裁：五言律诗

客心惊物候，枫叶落淮南。潇洒诸贤集，登临此地堪。雅歌随玉笛，纤指擘霜柑。晚就支公语，绳床半偈庵。
千秋岁·为吴门袁生题《霜哺篇册》
作者：宋琬
朝代：清
体裁：词

袁生至孝。乡国人争道。身既隐，亲将耄。鸳雏依膝下，瑞映金光草。五十载，慈颜今日方成笑。殊有超宗肖。骨相生来好。竹马戏，斑衣导。骅骝驰上苑，圭璧登天庙。羡只羡，重堂百岁丸熊教。
千秋岁·为吴门袁生题霜哺篇册
作者：宋琬
朝代：清

袁生至孝。乡国人争道。身既隐，亲将耄。鸳雏依膝下，瑞映金光草。五十载慈颜，今日方成笑。殊有超宗肖。骨相生来好。竹马戏，斑衣导。骅骝驰上苑，圭璧登天庙。羡只羡重堂，百岁九熊教。
千秋岁引·题《长松柱石图》，为李含馥运长寿
作者：宋琬
朝代：清
体裁：词

怪石眠云，孤松偃盖。亭亭千尺连青霭。五粒曾沾仙掌露，一拳欲下南宫拜。谪仙人，元是李，蟠根大。伊吕功名方未艾。何事丹砂勾漏外。邓禹封侯喜将届。梦松之占今验矣，黑头堪羡风云会。紫泥书，丹山凤，衔来快。
千秋岁引·题长松柱石图为李含馥运长寿
作者：宋琬
朝代：清

怪石眠云，孤松偃盖。亭亭千尺连青霭。五粒曾沾仙掌露，一拳欲下南宫拜。谪仙人，元是李，蟠根大。伊吕功名方未艾。何事丹砂句漏外。邓禹封侯喜将届。梦松之占今验矣，黑头堪羡风云会。紫泥书，丹山凤，衔来快。
华岳二首
作者：宋琬
朝代：清

遥遥青黛削芙蓉，此日登临落雁峰。霄汉何人骑白鹿，天门有路跨苍龙。流沙弱水真杯勺，太白终南尽附庸。却忆巨灵开辟日，神功橐籥费陶熔。松风谡谡步虚声，杖策高寻卫叔卿。星近祠坛光欲堕，月临仙掌夜偏明。扶桑万里天鸡曙，箭括三更石马鸣。谁信扬雄擅词赋，不将彩笔记层城。
华岳二首·其一
作者：宋琬
朝代：清

遥遥青黛削芙蓉，此日登临落雁峰。霄汉何人骑白鹿，天门有路跨苍龙。流沙弱水真杯勺，太白终南尽附庸。却忆巨灵开辟日，神功橐籥费陶熔。
华岳二首·其二
作者：宋琬
朝代：清

松风谡谡步虚声，杖策高寻卫叔卿。星近祠坛光欲堕，月临仙掌夜偏明。扶桑万里天鸡曙，箭括三更石马鸣。谁信扬雄擅词赋，不将彩笔记层城。
华州同东云雏王心古过孙氏竹园·其一
作者：宋琬
朝代：清
体裁：七言律诗

郑县城南此解鞍，雨馀芳草逼人寒。落霞倒映花千色，新粉轻摇竹万竿。绕树黄鹂声睍睆，当楼青嶂势巑岏。何当二仲频来往，载酒吹箫月下看。
华州同东云雏王心古过孙氏竹园·其二
作者：宋琬
朝代：清
体裁：七言律诗

暂缓王程得胜游，园林初霁似清秋。主人何必戴安道，佳客无如王子猷。雅有暮云供徙倚，况逢山色倍销忧。卜居欲就筼筜谷，回首风尘愧白鸥。
南安阅兵赠贞庵刘大将军
作者：宋琬
朝代：清
体裁：七言律诗

元戎千队拥轻裘，试马平原春草柔。犀甲淩风开越练，玉鞍回日晃吴钩。将军树绕黄河曲，都护骢閒青海流。几部笙歌归骑簇，铙吹一半是凉州。
南旺湖堤步李考叔韵
作者：宋琬
朝代：清
体裁：七言绝句

长堤曲曲接平沙，杨柳阴阴绕径斜。惆怅浣纱人不见，芙蓉空对水红花。
南歌子·南国牡丹始开吴六益董苍水过饮薄暮方归
作者：宋琬
朝代：清
体裁：词

碧沼看鱼媵，雕栏放鼠姑。君来拍手唱乌乌。恰好枝头啼鸟、唤提壶。嫩白全羞粉，嫣红半点朱。醉眠堪卧锦氍毹。偏要戴花归倩、细君扶。
南津关
作者：宋琬
朝代：清

奋棹入西陵，实惟三峡首。耳目霍然新，乾坤划初剖。巴江万里来，莽莽开户牖。大禹驱龙蛇，群峰俨趋走。锦屏百叠张，翠壁千寻陡。崖谷异昏明，亭午气如酉。幂历青萝幽，茏葱白云厚。绘事让鸿濛，天然色丹黝。怪石何时崩，雷文辨蝌蚪。长年告中饭，步屟坐林薮。苔荒杖屦危，径仄趾相蹂。抨弓落雉媒，垂纶出鱼舅。挥杯劝吾侪，此乐良非偶。
南津关
作者：宋琬
朝代：清
体裁：古风

奋棹入西陵，实惟三峡首。耳目霍然新，乾坤划初剖。巴江万里来，莽莽开户牖。大禹驱龙蛇，群峰俨趋走。锦屏百叠张，翠壁千寻陡。崖谷异昏明，亭午气如酉。羃䍥青萝幽，茏葱白云厚。绘事让鸿蒙，天然色丹黝。怪石何时崩，雷文辨蝌蚪。长年告中饭，步屧坐林薮。苔荒杖屡危，径仄趾相蹂。抨弓落雉媒，垂纶出鱼舅。挥杯劝吾侪，此乐良非偶。
卜算子 其二 榆荚钱
作者：宋琬
朝代：清
体裁：词

不见鼓洪炉，但见泉刀泻。袅袅垂杨欲聘梅，千万春风价。撒漫古城边，暴富田翁舍。斗草儿童扑满输，一掷斜阳下。
卜算子 其四 榆荚钱
作者：宋琬
朝代：清
体裁：词

花作五铢衣，偏被桃花哂。女伴閒将归信占，恨杀无凭准。树也有贫时，俄看枝头窘。不信东风解爱钱，一夜偷将尽。
卜算子 榆荚钱四首 其一
作者：宋琬
朝代：清
体裁：词

良冶让天工，不怕铜山匮。铸就青蚨亿万缗，乱向枝头寄。鹅眼易飘零，贯朽还垂地。欲付新丰旧酒楼，少个开元字。
卜算子 榆荚钱四首 其三
作者：宋琬
朝代：清
体裁：词

宜向库中藏，却向林端挂。荡子东君不作家，散作莺花债。万选绕丛悬，赤仄连青霭。满地残英谁主人，贱把春光卖。
卜算子·其二
作者：宋琬
朝代：清

不见鼓洪炉，但见泉刀泻。袅袅垂杨欲聘梅，千万春风价。撒漫古城边，暴富田翁舍。斗草儿童扑满轮，一掷斜阳下。
卜算子·其四
作者：宋琬
朝代：清

花作五铢衣，偏被桃花哂。女伴闲将归信占，恨杀无凭准。树也有贫时，俄看枝头窘。不信东风解爱钱，一夜偷将尽。
卜算子·榆荚钱四首
作者：宋琬
朝代：清

良冶让天工，不怕铜山匮。铸就青蚨亿万缗，乱向枝头寄。鹅眼易飘零，贯朽还垂地。欲付新丰旧酒楼，少个开元字。不见鼓洪炉，但见泉刀泻。袅袅垂杨欲聘梅，千万春风价。撒漫古城边，暴富田翁舍。斗草儿童扑满轮，一掷斜阳下。宜向库中藏，却向林端挂。荡子东君不作家，散作莺花债。万选绕丛悬，赤仄连青霭。满地残英谁主人，贱把春光卖。花作五铢衣，偏被桃花哂。女伴闲将归信占，恨杀无凭准。树也有贫时，俄看枝头窘。不信东风解爱钱，一夜偷将尽。
又题二绝·其一
作者：宋琬
朝代：清
体裁：七言绝句

大江东去大苏词，断碣模糊碧苏滋。高唱何须铜绰板，玉箫金管付吴儿。
又题二绝·其二
作者：宋琬
朝代：清
体裁：七言绝句

垂杨酒肆飏青旂，径尺鲈鱼买钓矶。有客吹箫踏明月，东方未白莫言归。
双双燕·题佟汇白中丞《伯仲渔樵图》
作者：宋琬
朝代：清
体裁：词

皤然二老，似江左风流，惠连康乐。纶竿七尺，雨笠风蓑同著。长啸东临海若。携手入、天台采药。从公看弈仙家，拚取斧柯遗却。行脚。苍崖翠壑。笑肩拍洪崖，弟酬兄酢。山中留客，童子一双驯鹤。休恋烟霞高卧。看早晚、蒲轮西洛。须倩妙手长康，重画麒麟高阁。
双双燕·题佟汇白中丞伯仲渔樵图
作者：宋琬
朝代：清

皤然二老，似江左风流，惠连康乐。纶竿七尺，雨笠风蓑同著。长啸东临海若，携手入、天台采药。从公看弈仙家，拚取斧柯遗却。行脚。苍岩翠壑。笑肩拍洪崖，弟酬兄酢。山中留客，童子一双驯鹤。休恋烟霞高卧，看早晚、蒲轮西洛。须倩妙手长康，重画麒麟高阁。
双流夹
作者：宋琬
朝代：清
体裁：五言律诗

扁舟趋鄂渚，风逆昼长阴。此日春江上，澄波清我心。閒云随卧起，幽鸟共浮沉。西望晴川阁，凭虚试一临。
双燕歌
作者：宋琬
朝代：清
体裁：古风

双燕复双燕，去岁春明江上见。今年知我在网罗，飞飞万里来相唁。忽似天涯绝域中，跫然骤得逢亲串。支颐强起暂为欢，抚事哀歌泪如霰。吁嗟我生太荼苦，羽毛摧剥肌肤贱。鸿雁高翔那肯顾，鹡鸰梦断空凝盼。东风夜夜吹归心，故园桃李开应遍。燕兮少留听我语，狱吏虽苛不嗔汝。长安挟弹多少年，汝今衔泥向何处。楚馆吴宫久寂寥，野花烂熳萦遗础。翡翠楼头许暂栖，恐妨思妇梦金闺。宕子从军去不返，年年芳草春萋萋。碧纱窗外霏霏雨，恨杀南飞乌夜啼。
双燕歌
作者：宋琬
朝代：清

双燕复双燕，去岁春明江上见。今年知我在网罗，飞飞万里来相唁。忽似天涯绝域中，跫然骤得逢亲串。支颐强起暂为欢，抚事哀歌泪如霰。吁嗟我生太荼苦，羽毛摧剥饥肤贱。鸿雁高翔那肯顾，鹡鸰梦断空凝盼。东风夜夜吹归心，故园桃李开应遍。燕兮少留听我语，狱吏虽苛不嗔汝。长安挟弹多少年，汝今衔泥向何处。楚馆吴宫久寂寥，野花烂漫萦遗础。翡翠楼头许暂栖，恐妨思妇梦金闺。荡子从军去不返，年年芳草春萋萋。碧纱窗外霏霏雨，恨杀南飞乌夜啼。
双陆·其一
作者：宋琬
朝代：清
体裁：六言诗

犀首方归函谷，唐蒙又出巴丘。一局樽前胜负，分明六国春秋。
双陆·其三
作者：宋琬
朝代：清
体裁：六言诗

秋雨萧萧无赖，小窗聊破閒愁。醉里策勋第一，笑看博陆封侯。
双陆·其二
作者：宋琬
朝代：清
体裁：六言诗

单骑逃还灞上，两军对垒鸿沟。当局沉吟袖手，点筹赖有留侯。
双陆·其五
作者：宋琬
朝代：清
体裁：六言诗

许史豪华安在，珠玉绮罗雨散。悔不生前纵博，一掷输他百万。
双陆·其四
作者：宋琬
朝代：清
体裁：六言诗

瘴疠辰征洱海，清霜夜渡临洮。借问牧猪奴戏，何如汗马功劳。
发鸠兹陈伯矶欲偕至维扬弗果次采石为别
作者：宋琬
朝代：清
体裁：七言律诗

才买蒲帆指秣陵，青山此日兴堪乘。饥来自笑空仓雀，归去真如脱鞲鹰。荻岸风多摇鹭影，江潮夜落见渔灯。芜城八月枚生笔，欲起观涛病未能。
口号成简岳于天吏部·其一
作者：宋琬
朝代：清
体裁：七言绝句

万里黄河百尺楼，月明犹忆醉兰州。于今共听淋铃雨，何异泉声咽陇头。
口号成简岳于天吏部·其七
作者：宋琬
朝代：清
体裁：七言绝句

翩翩书记李生才，化鹤秦邮去不回。章钺讼冤难再得，只今急难有谁哀。
口号成简岳于天吏部·其三
作者：宋琬
朝代：清
体裁：七言绝句

交情生死古今难，脱粟何人授一餐。独有同官二三子，穷交不作死交看。
口号成简岳于天吏部·其九
作者：宋琬
朝代：清
体裁：七言绝句

偶然长揖谢公卿，绵上硗田尚可耕。他日裹粮游五岳，药炉丹臼伴君行。
口号成简岳于天吏部·其二
作者：宋琬
朝代：清
体裁：七言绝句

一麾十载远青霄，启事推君玉作标。相对南冠万行泪，那堪风雨更潇潇。
口号成简岳于天吏部·其五
作者：宋琬
朝代：清
体裁：七言绝句

雨馀司寇罢传呼，策蹇冲泥酒满壶。西曹此日成佳话，谁画锒铛访友图。
口号成简岳于天吏部·其八
作者：宋琬
朝代：清
体裁：七言绝句

星火炎炎迥未消，枫林归去叶将凋。青门车马知多少，看取毵毵御柳条。
口号成简岳于天吏部·其六
作者：宋琬
朝代：清
体裁：七言绝句

陇西才子称高弟，匣里朱弦久绝音。我到三山深下泪，那能不系马融心。
口号成简岳于天吏部·其十
作者：宋琬
朝代：清
体裁：七言绝句

才说离群泪已潸，孤臣何日始生还。君恩若下金鸡诏，双鲤先传姑射山。
口号成简岳于天吏部·其四
作者：宋琬
朝代：清
体裁：七言绝句

青蝇作吊真吾事，白璧轻投为尔嗟。千斛愁怀言不得，觚棱相望是天涯。
口号简胡湘孙
作者：宋琬
朝代：清
体裁：七言绝句

朔风吹雪逼残年，有客呻吟隔屋椽。浊酒莫辞酤一醉，床头恰有作碑钱。
古银槎歌
作者：宋琬
朝代：清

我有匣中银凿落，碧山山人手所作。背镂至正壬寅字，点画形模今宛若。断节枯根纷错纠，中有仙人博望侯。衣冠甚古须髯苍，飘飘一似乘孤舟。肘后惜无筇竹杖，袖中或有安石榴。人言八月泛天汉，支机石畔逢牵牛。奇事流传见图画，炼师何意穷雕锼。当年亲致汗血马，饱历条支经大夏。安知骨貌久销歇，供人把玩充杯斝。金人已去柏梁台，玉液常沾白莲社。嗟我瓠落沟断同，潦倒赖尔衰颜红。有酒如渑不称意，欲求仙术寻壶公。跳身此槎之腹中，穷源再入冯夷宫。为侯改号鸱夷翁。胡为低眉偃蹇在尘世，枕蛟骑虎愁我躬。
古银槎歌
作者：宋琬
朝代：清
体裁：古风

我有匣中银凿落，碧山山人手所作。背镂至正壬寅字，点画形模今宛若。断节枯根纷错纠，中有仙人博望侯。衣冠甚古须髯苍，飘飘一似乘孤舟。肘后惜无筇竹杖，袖中或有安石榴。人言八月泛天汉，支机石畔逢牵牛。奇事流传见图画，鍊师何意穷雕锼。当年亲致汗血马，饱历条支经大夏。安知骨貌久销歇，供人把玩充杯斝。金人已去柏梁台，玉液常沾白莲社。嗟我瓠落沟断同，潦倒赖尔衰颜红。有酒如渑不称意，欲求仙术寻壶公。跳身此槎之腹中，穷源再入冯夷宫，为侯改号鸱夷翁。胡为低眉偃蹇在尘世，枕蛟骑虎愁吾躬。
古香溪
作者：宋琬
朝代：清
体裁：五言排律

明妃生长地，环佩旧曾过。遗恨留青冢，馀香染绿波。一朝辞汉月，万里渡交河。倭堕宫中髻，琵琶塞上歌。花娇分半靥，山翠蹙双螺。皓齿埋沙碛，灵衣带女萝。魂应精卫化，泪比杜鹃多。近接湘累庙，伤心共汨罗。
台成长益云雏尔止见过分韵得宵字
作者：宋琬
朝代：清
体裁：五言律诗

小筑功初就，登临极望遥。霞明偏在夕，山色最宜朝。课仆营花槛，逢人乞药苗。月明佳客至，吹笛坐深宵。
叶星期话旧
作者：宋琬
朝代：清
体裁：七言律诗

南冠泣罢渺天涯，燕邸逢君感岁华。羁客馀生悲楚狱，故人高义颂彭衙。蒯缑谁识张公子，彤管犹传班大家。驴背冲泥山色好，双柑同醉杜陵花。
叶鸿振年伯以书舍借居赋谢
作者：宋琬
朝代：清
体裁：五言律诗

游子悲无怙，登堂病已苏。家全分郈宅，报欲觅隋珠。芳草伤彤管，閒庭响碧梧。惭余凫雁侣，日日对鹓雏。
叹息
作者：宋琬
朝代：清
体裁：古风

鼍鼓乱滩声，喧豗聒人耳。鼓声有时绝，滩声何日止。朝暮见黄牛，相去不盈咫。性命托最能，艰危暂依倚。健儿狎鱼龙，出没洪涛里。登登践乱石，猛兽砺其齿。俛视后人颈，仰接前人履。带屦洗泥沙，流血殷双趾。裹盐进粗粝，往往争箸匕。酬汝愧椎牛，村醪味匪旨。拜跪倾瓦盆，沾醉有深喜。晨星光摇摇，长竿刺烟水。我仆方晏眠，呼之未肯起。叹息复叹息，此辈亦人子。
同东云雏王心古诸君登华山云台峰
作者：宋琬
朝代：清

丹梯千仞倚嵯峨，万转盘纡出薜萝。少华西来朝白帝，太行东望走黄河。欲从玉女窥莲井，须向仙人借斧柯。襆被同君星汉外，方知天上白榆多。
同严武伯袁周植王尔调诸子夜集分韵
作者：宋琬
朝代：清
体裁：七言律诗

江城雨过火云飞，楼角明河影细微。急管吹残教进酒，流萤巧欲入人衣。张颠醉后书偏好，阮籍穷时哭未归。他日一枝须并隐，蒹葭玉树正相依。
同吴六益沈雪峰胡去骄分韵·其一
作者：宋琬
朝代：清
体裁：五言律诗

叹息平原馆，今为祇树林。僧閒依病鹤，客至感亡琴。断壁悬藤古，空堂受月深。泉源在何许，拄杖下西岑。
同吴六益沈雪峰胡去骄分韵·其二
作者：宋琬
朝代：清
体裁：五言律诗

空山风雨后，春色未曾阑。钟磬松阴下，衣裳涧影寒。水流还自定，云起每无端。何必青精饭，篱根笋可餐。
同周宿来吴六益胡去骄吴仲徵及家楚鸿舜纳九一小集南园
作者：宋琬
朝代：清
体裁：七言律诗

风雨催成黯澹春，偶携双屐到平津。依然竹里弹琴馆，无复兰亭脩禊人。桂树堂空巢白燕，桃花水暖戏朱鳞。旧游剩有周颙在，清泪同沾漉酒巾。
同周釜山吴六益吴仲徵胡去骄访筠士上人登一览楼分韵
作者：宋琬
朝代：清
体裁：七言律诗

为看修竹过精庐，有客登楼览太虚。杨柳正眠芳草合，梅花半落燕来初。空堂钟磬诸天迥，别浦帆樯返照馀。闻道支公开讲席，重来且听演三车。
同堵芬木邵叔虎堵乾三赵浮山牟侯甫泛舟㟙湖分韵·其一
作者：宋琬
朝代：清
体裁：七言律诗

湖上秋光敛素烟，行厨泛酒泬寥天。红衣落尽芙蓉老，黛色遥看睥睨悬。云去定归沧海畔，月来疑在剡溪边。芦中有客同摇落，坐对群鸥话昔年。
同堵芬木邵叔虎堵乾三赵浮山牟侯甫泛舟㟙湖分韵·其三
作者：宋琬
朝代：清
体裁：七言律诗

朝看宜雨晚宜风，西子明妆约略同。无尽泉源来地底，一行雁影落杯中。水含密藻添深碧，叶隐馀花殿晚红。苦忆平原旧池馆，夕阳衰草满寒空。
同堵芬木邵叔虎堵乾三赵浮山牟侯甫泛舟㟙湖分韵·其二
作者：宋琬
朝代：清
体裁：七言律诗

曲港分流界水涯，芰荷如幄影交加。轻摇画桨冲鱼笱，乱点清波有荻花。生计且须营笠子，醉归随意宿渔家。五湖今日谁堪长，与尔同乘八月槎。
同堵芬木邵叔虎堵乾三赵浮山牟侯甫泛舟㟙湖分韵·其四
作者：宋琬
朝代：清
体裁：七言律诗

当年吾党羡邹枚，醉里狂登北极台。玉笛重闻人不见，芒鞋无恙客还来。欲从楚壁呵天问，谁向秦川辩劫灰。此日同君称六逸，杖藜携手入徂徕。
同姜如农访顾云美虎丘精舍·其一
作者：宋琬
朝代：清
体裁：五言律诗

数竿修竹外，乱石守柴扉。客至不言酒，春来又典衣。八分韩择木，半子陆探微。茗粥邻家有，高歌对落晖。
同姜如农访顾云美虎丘精舍·其二
作者：宋琬
朝代：清
体裁：五言律诗

短簿祠前路，参差石径斜。苔痕胶客屐，塔影入君家。碑版窥玄象，松杉响暮鸦。翻嫌林处士，多事聘梅花。
同张孺含谒狱庙
作者：宋琬
朝代：清
体裁：七言律诗

老桧阴阴乌夜号，入门稽首古皋陶。邹阳书就谁能上，庄舄吟成尚可操。多难未堪逢雀角，此身虽在愧鸿毛。寸肠真作车轮转，强起为君引浊醪。
同杨执玉王西樵诸君泛舟第一桥听庄蝶庵弹琴·其一
作者：宋琬
朝代：清
体裁：五言律诗

暑气晚犹沸，一航随所之。流云侵袂冷，清汉逐舟移。桥影明如玦，荷筒卷作卮。忽闻渌水曲，幽意满东陂。
同杨执玉王西樵诸君泛舟第一桥听庄蝶庵弹琴·其二
作者：宋琬
朝代：清
体裁：五言律诗

入夜清商发，罢弹山悄然。繁弦疑鹤唳，清响到鸥边。高士默相对，胜游良足传。吾将理归艇，海上问成连。
同欧阳介庵拜杜子美草堂
作者：宋琬
朝代：清
体裁：五言律诗

少陵栖隐处，古屋锁莓苔。峭壁星辰上，惊涛风雨来。人从三峡去，地入七歌哀。欲作招魂赋，临流首重回。
同欧阳令饮凤凰山下
作者：宋琬
朝代：清

茅茨深处隔烟霞，鸡犬寥寥有数家。寄语武陵仙吏道：莫将征税及桃花。
同欧阳令饮凤凰山下·其一
作者：宋琬
朝代：清
体裁：七言绝句

峡口寒云草木黄，杜陵人去水苍苍。朱弦一曲飞龙引，知尔重来下凤凰。
同欧阳令饮凤凰山下·其二
作者：宋琬
朝代：清
体裁：七言绝句

茅茨深处隔烟霞，鸡犬寥寥有数家。寄语武陵仙吏道，莫将征税及桃花。
同欧阳同谷待赵两当不至
作者：宋琬
朝代：清
体裁：七言绝句

万壑参差月渐低，晚风衰草倍凄凄。桃源只许渔人问，车马来时路已迷。
同汪苕文梁曰缉米紫来慈仁寺看海棠作
作者：宋琬
朝代：清
体裁：七言律诗

维摩室外沙棠树，疑是散花天女移。娇靥最怜才半放，快游不必定前期。蝶衣乱舞轻风下，莺语流连夕照时。况有虬松堪徙倚，红霞青籁晚参差。
同牧仲弟及谭长益诸君子宿焦山僧舍分赋四首兼送牧仲归黄州·其一
作者：宋琬
朝代：清
体裁：五言律诗

放棹焦山寺，登临快所思。巢乌多古木，瘗鹤有残碑。远浦明渔火，长亭别羽旗。夜凉收众籁，钟梵出林迟。
同牧仲弟及谭长益诸君子宿焦山僧舍分赋四首兼送牧仲归黄州·其三
作者：宋琬
朝代：清
体裁：五言律诗

高下精蓝启，鼋鼍相伴居。鹿裘三诏客，龙气两朝书。城郭孙卢后，江山战伐馀。卯君谈赤壁，胜迹定何如。
同牧仲弟及谭长益诸君子宿焦山僧舍分赋四首兼送牧仲归黄州·其二
作者：宋琬
朝代：清
体裁：五言律诗

薄暮烟方合，苍茫见蒜山。人依青嶂卧，僧与白鸥閒。殿角松杉内，江声枕簟间。支筇临绝顶，缥缈振衣还。
同牧仲弟及谭长益诸君子宿焦山僧舍分赋四首兼送牧仲归黄州·其四
作者：宋琬
朝代：清
体裁：五言律诗

竹根清盥罢，幽磬晓堂开。松老双龙偃，涛翻万马来。入山思把臂，惜别更登台。春草他年梦，伤心去鹢催。
同王兰陔工部重游五峰候高钦亮不至
作者：宋琬
朝代：清
体裁：五言律诗

已共山僧别，为因水部过。白云相识旧，红叶再来多。三井气含雨，群峰势欲波。衔杯思谢朓，徙倚向岩阿。
同白仲调孙彦章孙芑瞻瞿钦我吴仲徵游白雀寺诸君强余乘舆余笑却之漫成绝句寄豁堂和尚
作者：宋琬
朝代：清
体裁：七言绝句

萧散浑如退院僧，肩舆俗杀倚孤藤。老来筋力偏顽劣，试问支公能未能。
同缄斋太史母夫人寿诗
作者：宋琬
朝代：清
体裁：五言排律

钟郝徽音远，于今令德齐。世家传绣廌，杂佩警鸣鸡。雏凤霞为羽，骅骝玉凿蹄。力贫同冀缺，大隐本梁溪。蕊榜仙人籍，卿云太史题。治安推贾谊，器识羡王圭。昼锦三江曲，莱衣五色迷。玺书封石窌，翟茀映金泥。大衍爻方满，中天日未西。云端青鸟降，户外玉骢嘶。课绩仍亲织，行园不杖藜。登堂歌介寿，从此祝髦齯。
同萧五云太守过神乐观道看桃花
作者：宋琬
朝代：清
体裁：七言律诗

南郊芳草羽人居，山色江光满碧虚。千树碧桃新雨后，六朝苍桧劫灰馀。听莺客载双柑酒，骑鹤人归十赉书。天阙双峰才咫尺，杖藜探险莫徐徐。
同蒲庵和尚访冯子超山居不遇
作者：宋琬
朝代：清
体裁：七言律诗

远公相送出招提，同款柴扉落照低。秋色已残存橘柚，江潮初退散凫鹥。疏篱对菊香侵屐，小阁看山翠满梯。况有阿戎供茗碗，不劳凤字竹间题。
同诸君子游道场山是日稍晏及半而返赋诗志憾兼订后游
作者：宋琬
朝代：清
体裁：古风

我慕道场山，卧疴未能出。开轩见浮图，森锐似卓笔。晨兴散微雪，层云漏寒日。爰假青翰舟，良朋凡六七。先期戒行厨，裹粮兼枣栗。方将恣遨游，幽探云霞窟。放棹岘山侧，惊飙何凛冽。客子衣裳单，兴来不遑恤。坡陀倚瘦杖，丛篁厌蒙密。石磴半欹危，冻泉屡通窒。侧身窥绝壑，黝杳黑如漆。百步辄一休，双童实予弼。腰膝输少年，于兹验衰疾。遥岑隔烟霭，暮色转崒嵂。将寻处士坟，未践支公室。张灯招同游，樵径恐相失。回桡述见闻，所历分甲乙。素心幸已酬，胜事讵云毕。终期陟崇椒，再出勿仓卒。人生不满意，兹游乃其一。
同诸子送刘震修归锡山分韵
作者：宋琬
朝代：清
体裁：七言律诗

白公堤上雨萧萧，醉客狂歌踏六桥。别梦预悬瓜步月，愁心深似浙江潮。玉楼何事呼长吉，纤纩于今感孝标。君到广陵应小住，北归已卜甲之朝。
同闵宫用王古直及小婿王五文南屏看红叶作
作者：宋琬
朝代：清
体裁：七言律诗

多时不向南屏路，霜落汀洲木叶翻。云气出时移塔影，枫林断处接城垣。半规纤月弦初上，夹岸幽禽栖复喧。归计未成惭稚子，柴车何日故山园。